Sejarah Iban

SEDIA BEBALAS…. Sekeda ari Bujang Berani Iban kelia ti ngulukka bansa Iban berimba ngiga menua baru endur bumai betaun.

Tusun Ke-25

LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus| University of Massachusetts, Amherst, Department of Anthropology. Nitihka pansik analisis “HVS-I region (12.4.2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum peturun aki ini, lalu bisi tanda amat bepelasarka jaku @ Ibanic languages ti dikena IbanSarawak ke diatu.

SAPA IBAN REMUN SARAWAK?

Lau Moa Anak Numpi nya apai Chaong ti beranakka siku Tuai Iban ti berani sereta tebilang benama Tindin “Pimpin Bragah Ngindang” ti mungkar  menua Batang Paku.

Lebuh Tindin ninga pasal perambu bansa Beketan nya, iya pan berumban ngasuh bala nembiak iya nyediaka diri. Tindin nguluka bala iya besedia nganti penatai bala Entinggi. Ari Ulu Enteban sida nengah menua Padeh lalu ngili Sungai Geraji nuju Sungai Layar lalu betemu enggau munsuh di Tinting Kayu Ukir. Bendar amai bala nembiak Tindin  bepantap engau bala Beketan ti diuluka Entinggi. Lama sida bamuk sama bela enda tealahka pangan diri. Taja mayuh bala Beketan udah mati digansakka bala Tindin; Entinggi enggai alah lalu ngangauka Tindin.

TINDIN ENGGAU ENTINGGI BEBAIK

“Ooi  iban…!” ku Entinggi. Tindin bengap-bengap ngapa lalu malik ke kiba, malik ke kanan.

“Sapa ku dek, Entinggi?” ku Tindin.

“Nuan mih ku aku, Tindin,” ku Entinggi

“Kati alai dek ngumbai aku iban dih?” pia ku timbal Tindin baru.

“Kati nuan bisi anak dara?” ku Entinggi

“Bisi. Rinda nama iya. Nama dek nanya baka nya, dih?” ku Tindin.

“Aku mega bisi anak bujang. Demong nama iya. Nya mih kebuah aku ngangauka nuan Iban. Manah anak tua asuh tua jadi melaki bini. Awakka tua badu bemunsuh enggau pangan diri. Enti anak tua nyau jadi melaki bini, aku sereta kaban belayan aku deka ngangauka nuan Iban,” pia ku Entinggi bejaku baru.

“Oh pia…! Jaku kami Dayak isan enti baka nya. Enti anak tua nya ila nya jadi melaki bini, aku deka ngangauka nuan, isan,” pia ku timbal Tindin baru.

Iya berasai gaga ati dikangauka tuai kayau munsuh iya nya ngena leka jaku Iban ti mai reti isan dalam jaku Dayak @ Ibanic Group maya jeman nya.

“Aku deka ngangauka nuan sereta kaban belayan nuan nya iban,” ku suat Entinggi baru.

“Manah amai ga enti anak bujang dek empu ulih bebini jadi enggau anak dara aku ti  benama Rinda awakka tua badu bemunsuh enggau pangan diri. Enti ulih aduka jampat mih adat melah pinang anak tua nya awakka ulih ngaga pemaik antara kita Beketan enggau kami Dayak,” pia ku Tindin.

“Sigi pia mih juluk ati aku, Iban,” pia ku timbal Entinggi baru.

“Jaku kami Dayak Skrang din enti anak tua jadi melaki bini, reti nya tua ngangauka pangan diri isan,” ku Tindin.

“Ku kami Beketan Iban. Iban tauka isan sama mih nya,” Ku Entinggi.

“Au. Pia tau mih,” ku Tindin.

“Taja pia, enti dek amai bebendar deka ngasuh anak bujang dek Demong nya jadi enggau anak aku, dek patut nitihka adat melaki bini kami Dayak ditu ga,” ku Tindin bejaku baru.

“Baka ni adat kita Dayak nya dih, Iban?” ku Entinggi nanya.

“Au. Dek patut mayar pampas  ti dikumbai Derian Palit Mata ….nya adat ke tanda tua badu beambu munsuh enggau pangan diri. Utai bukai nya sepasu padi, selebuan tawak. Nya sigi adat kami Dayak enti orang nya jadi enggau anak dara tuai kayau.  Adat melah pinang bukai ti patut dibayar dek iya nya, bedil temaga, sumpit enggau tanggui seraung,” ku timbal Tindin.

TINDIN ENGGAU ENTINGGI BEISAN

“Ni ku nuan mih, Iban. Aku nadai bantah laban semua nya endang nyadi andau enggau tali sempekat tua; awakka  kami Baketan enda agi bemunsuh enggau kita. Ngelama tu pan aku nadai ati deka bemunsuh enggau kita Dayak. Kami semina deka ngetanka diri ari kita Dayak ti datai deka ngerenchah menua kami,” pia ku saut Entinggi.

“Kita Baketan ti salah sangka, salah anggap ba kami Dayak lalu ngachau kami dulu, isan. Kati enda pia; kami Dayak ti pindah ari Batang Kapuas laban deka ngiga menua baru alai kami berimba bumai betaun kena kami ngidupka diri enggau bala anak; ukai deka ngerenchah tanah menua kita lalu ukai ngiga munsuh…,” pia ku timbal Tindin baru.

Udah tembu berandau sereta baum bala Tindin enggau bala Entinggi sama bela mulaika diri. Apin lama udah pulai nya, Entinggi mai nembiak iya ngayau ngiga pala munsuh kena ngisi Derian Palit Mata ti dipinta Tindin. Pulai sida ngayau maya bulan purnama, nya baru Entinggi mai bala nembiak iya nganjung peminta Tindin ngagai Tinting Kayu Ukir antara Ulu Buai enggau Ulu Enteban ti endur Tindin enggau bala nembiak iya ke nganti nitihka semaya seduai nya. Udah sida tembu besurungka derian nya, bala Entinggi pan lalu enggau Tindin ngagai rumah iya laban deka  ngaduka pengerami Melah Pinang Rinda anak Tindin seduai Demong anak Entinggi. Udah tembu pengerami Melah Pinang nya, Entinggi lalu mai menantu iya pulai ke Paku nitihka  adat jadi melaki bini bansa Dayak.

Berengkah ari laya enggau pemaik Tindin seduai Entinggi ke udah berisan, bepun ari nya mih dua raban pupu bansa tu betampil enggau diri sama diri. Derian palit mata dikena seduai betampil laban ti udah kala bebunuh ngelaban pangan diri  iya nya antu pala sigi engkabai nitihka adat melaki bini anak Serapoh ti benama Remi enggau peturun Antu Gerasi benama Rukuk @  Damu.

Enda lama udah Demong seduai Rinda ti jadi melaki bini, Tindin pan  nemuai ke Batang Paku ngagai isan iya Entinggi. Maya ti tepedaka Tindin enggau bala nembiak iya datai, Entinggi pan ngasuh bala sida sebilik sedia nyambut temuai iya.

“Nyin bala Iban datai. Anchau jampat tikai kitai alai sida duduk,” pia ku Entinggi.

ASAL NAMA IBAN

Berengkah  ari nya mih Dayak ti datai ari peturun Dayak @ Dayak Remun disebut bala Baketan bansa Iban. Datai di Batang Paku Entinggi pan mai Tindin nemuai meda menua Batang Paku, Sungai Samu enggau Sungai Anyut. Sekumbang seduai ti bejalai meda menua, Tindin lalu dibai Entinggi betemu enggau Agan; iya nya Tuai bansa Baketan di Paku Tengah. Udah nya Tindin pan betemu enggau Entigu tuai Baketan Kampung di Ulu Paku. Rindu bendar ati Tindin meda pemanah menua nya.  Iya pan madahka pengingin ati diri ngagai Entinggi deka pindah ke Paku enti Entinggi enggau tuai Baketan bukai deka nerima iya enggau nembiak iya kia.

“Manah mih nya Iban enti nuan sama deka enggau kami diau mendam diau ditu laban menua agi mayuh puang,” pia ku Entinggi.

“Au mih isan. Pagila lusa engka datai kami ari Skrang,” ku saut Tindin.

(Referen maya &  kolobrasyen: Tetuan Alexander Mering – Kabupaten Sintang, Bachelor of Law, UNTAN, Pontianak, Indonesia & The Encyclopaedia of Iban Studies, Volume III, Joanne and Vinson H. Sutlive, The Sarawak Journal 1994 -The Source of Iban History, Benedict Sandin)

(Betampung ba Tusun Ke-26  minggu nyin ila)

Artikel ti deka nyadi bup tu ila, endang deka befokus ba senentang perugan Dayak @ Ibanic Group aja. Ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban miit agi rampa. Bansa Dayak bukai awakka sida empu ga mansik. Nitihka pansik Litericha & Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (2) Antu + Mensia + Bunsu Petara. Ila kita meda lenak agi amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115

See author's posts


Keputusan PETRONAS hadiah Hari Jadi KM

KUCHING: Keputusan Petroliam Nasional Berhad (PETRONAS) untuk menarik balik rayuan terhadap keputusan Mahkamah Tinggi adalah hadiah Hari Jadi terbaik untuk Ketua Menteri Datuk Patinggi Abang Johari Tun Openg.

Menteri Kesejahteraan, Kesejahteraan Komuniti, Wanita, Dato Sri Fatimah Abdullah mengakui keputusan yang dibuat oleh syarikat minyak gergasi negara pada Isnin lalu membuahkan hasil atas perjuangan beliau yang meneruskan hasrat mantan Ketua Menteri, Allahyarham Pehin Sri Adenan Satem terdahulu.

“Maknanya sekarang secara rasminya hak Sarawak dalam mengenakan cukai jualan negeri (SST) diiktiraf oleh PETRONAS.

“Kalau tidak sebelum ini PETRONAS dan hak-hak tertentu mengenai gas dan minyak ini (dianggap) adalah kepunyaan PETRONAS dan Kerajaan Persekutuan,” katanya dalam sidang media di Wisma Wanita semalam.

Fatimah mengakui lagi tindakan PETRONAS berkenaan memberi implikasi besar terhadap pendapatan Sarawak.

“Sarawak akan mempunyai pendapatan dan hasil tambahan yang membolehkan kerajaan memberi balik kepada rakyat melalui pembangunan infrastruktur yang diperlukan oleh rakyat,” ujarnya.

Fatimah mengakui Sarawak masih jauh ketinggalan jika dibandingkan dengan pembangunan di Semenanjung Malaysia.

Di samping itu, pendapatan tambahan juga amat diperlukan ujar Fatimah yang mana ia dapat membantu kerajaan menjayakan inisiatif Revolusi Industri 4.0 (IR4.0) melalui infrastruktur untuk digital ekonomi.

Justeru, sempena sambutan Hari Jadi Ketua Menteri semalam, Fatimah turut mendoakan agar pemimpin Sarawak itu sentiasa berada dalam kesihatan yang baik, bertenaga dan sentiasa disokong oleh perkhidmatan awam dan rakyat serta bijaksana dalam mentadbir Sarawak.

Fatimah juga berharap matlamat Ketua Menteri untuk membangunkan Sarawak sebagai negeri aman, maju dan progresif agar rakyat boleh hidup aman dan bahagia juga tercapai.

Oleh Diyana Samsuddin

See author's posts


Kerajaan, sektor swasta kerjasama tangani Covid-19

KUALA LUMPUR: Perdana Menteri Tan Sri Muhyiddin Yassin berkata, kerajaan Perikatan Nasional (PN) akan terus bekerjabersama sektor swasta dan institusi kewangan bagi mencari jalan mengurangkan kesan Covid-19 ke atas negara ini.

Beliau berkata, selain memerangi dan memantau perkembangan kes, setiap negara termasuk Malaysia, terpaksa menilai semula semua perkara yang telah dan akan dilakukan.

“Walaupun Covid-19 menguji kita dengan cabaran dan penderitaan, pada masa sama wabak ini juga menyatupadukan kita dalam memikirkan apa yang terbaik untuk rakyat – dari segi kesihatan, pekerjaan dan pendapatan serta kebajikan dan kesejahteraan mereka,” katanya.

Muhyiddin berkata demikian pada Forum Bandar Malaysia (MUF) 2020 yang bertemakan “The Transformative Pathway and Actions To Deliver The Sustainable Agenda”, di sini semalami.

Turut hadir Menteri Perumahan dan Kerajaan Tempatan Zuraida Kamaruddin serta Pengarah Eksekutif Program Petempatan Manusia Pertubuhan Bangsa-Bangsa Bersatu (UN-Habitat) Datuk Seri Maimunah Mohd Sharif.

Muhyiddin berkata, isu kemiskinan terus menjadi kebimbangan kerajaan di sebalik pelaksanaan pelbagai dasar dan program.

“Susulan semakan semula pendapatan garis kemiskinan (PLI) dari RM980 kepada RM2,208, lebih 400,000 isi rumah, iaitu kira-kira 4.6 peratus rakyat Malaysia, kini tergolong dalam kelompok ini,” katanya.

Katanya, beliau sendiri turun padang melawat penduduk Projek Perumahan Rakyat (PPR) Desa Rejang, Setapak di sini pada Ogos lalu bagi meninjau dan melihat kehidupan penduduk miskin bandar di kawasan berkenaan.

Beliau berkata, kebanyakan mereka membuat perniagaan kecil-kecilan, bekerja sebagai pemandu teksi dan lori selain bekerja sendiri untuk meneruskan kehidupan mereka yang semakin mencabar.

“Antara perkara yang boleh ditingkatkan ialah menambah baik pusat komuniti setempat dengan aktiviti menambah kemahiran, keusahawanan dan memperkasakan pendidikan anak-anak mereka untuk menjamin kesejahteraan pada masa depan,” katanya.

Sementara itu, Muhyiddin berharap aktiviti kebun bandar dapat menangani masalah nutrisi selain mengurangkan beban dalam kalangan isi rumah miskin bandar.

“Sejak penularan pandemik, kita lihat banyak usaha kebun bandar dijalankan oleh Kementerian Pertanian (dan Industri Makanan) serta Kementerian Perumahan dan Kerajaan Tempatan selain masyarakat setempat,” katanya. – Bernama

See author's posts


Pegawai PBT ditempatkan cara penggiliran

PETALING JAYA: Kementerian Perumahan dan Kerajaan Tempatan (KPKT) sedang berusaha memperkenalkan sistem penggiliran penempatan antara pegawai Pihak Berkuasa Tempatan (PBT) sebagai langkah menyelesaikan serta membendung amalan salah laku seperti rasuah dalam PBT.

Menterinya Zuraida Kamaruddin berkata, perkara ini masih di peringkat perbincangan antara Jabatan Perkhidmatan Awam (JPA) dengan kerajaan negeri dan garis panduan bagi sistem itu dijangka dapat disiapkan hujung tahun ini.

“(Sistem ini) boleh bantu meningkatkan prestasi dan pengalaman mereka (pegawai PBT), malah dapat mendedahkan mereka dengan pengalaman serta ilmu baharu,” katanya selepas merasmikan majlis Kebun Komuniti di Projek Perumahan Rakyat (PPR) Lembah Subang 2 di sini semalam yang turut dihadiri Timbalan Menteri Pertanian dan Industri Makanan I Datuk Seri Ahmad Hamzah.

Zuraida mengulas isu berkaitan beberapa pegawai Majlis Bandaraya Shah Alam (MBSA) yang telah ditahan Suruhanjaya Pencegahan Rasuah Malaysia (SPRM) kerana disyaki terlibat kegiatan rasuah berhubung premis perniagaan dijalankan tanpa lesen di Sungai Buloh.

Mengenai kerja-kerja meroboh infrastruktur haram di sekitar Sungai Buloh, Zuraida berkata MBSA akan menempatkan semula peniaga yang terjejas susulan operasi tersebut di 24 lot premis perniagaan yang dijangka siap dalam tempoh enam bulan.

“Bagaimanapun saya difahamkan ada 80 peniaga, jadi 24 lot ini adalah berdasarkan angka yang mereka (pihak MBSA) ada pada awalnya. Jadi yang selebihnya, kami akan buat satu tempat sementara untuk mereka berniaga sekiranya mereka berminat.

“Hari ini mereka (pihak MBSA) mengadakan dialog dengan semua peniaga terlibat agar mereka (peniaga) mohon lesen, apabila dapat permit dan lesen (peniaga) boleh berniaga di tempat yang dibina MBSA,” katanya.

Zuraida turut berkata, perobohan gerai haram di Sungai Buloh dilakukan oleh pemilik gerai itu sendiri kerana mungkin mereka bimbang akan dikenakan tindakan saman. – Bernama

See author's posts


MPS, polis pantau gerai tepi jalan

SIBU: Peniaga di sekitar kawasan kampung di sini dinasihatkan supaya
memasang papan tanda dan tidak membenarkan orang ramai datang untuk membeli
makanan secara langsung.

Pengerusi Majlis Perbandaran Sibu (MPS), Clarence Ting Ing Horh berkata,
terdapat kira-kira 10 pengusaha gerai tepi jalan di lima buah kawasan di sini.

Kawasan tersebut adalah di Simpang Tiga, Jalan Masjid, Kampung Hilir, Jalan
Abang Barieng dan Jalan Bandong.

“Polis dan MPS akan terus menasihati para peniaga pada peringkat awal
agar berhenti menjual secara langsung kepada orang ramai.

“Dari keluar membeli juadah berbuka mereka di gerai makanan, orang
ramai seharusnya menggunakan perkhidmatan dalam talian,” katanya.

Menurutnya, MPS dan polis akan terus memberi nasihat dan penerangan kepada
pengusaha gerai tepi jalan sekitar kawasan kampung di sini.

Semalam, Timbalan Pengerusi MPS Bujang Zainuddin Abdul Majid, Kaunselor
Mohammad Abdullah Izkandar Roseley dan beberapa yang lain meneruskan pemantauan
di sekitar kawasan Kampung Hilir, Simpang Tiga dan Kampung Datu Lama.

“Kita menjelaskan kepada mereka mengenai keputusan Jawatankuasa
Pengurusan Bencana Negeri (JPBN) baru-baru ini yang hanya membenarkan bazar
dalam talian.

“Kita juga menasihati mereka menjual produk makanan menerusi atas
talian dan ramai di antara mereka telahpun berbuat demikian,” tambah Ting.

Dalam pada itu, Ting turut meminta pengusaha makanan memakai topeng penutup
mulut dan hidung dan sarung tangan ketika mengendalikan makanan  yang mereka jual.

Sementara itu, Ketua Polis Daerah Sibu ACP Stanley Jonathan Ringgit ketika
dihubungi berkata, polis akan terus melakukan pemantauan bagi memastikan tiada
sebarang urusan jual beli secara langsung dilakukan.

“Polis akan terus memantau keadaan dari semasa ke semasa di sekitar
Sibu,” katanya.

See author's posts


Manfaatkan YAST ART- Karim

Dato Sri Abdul Karim Rahman Hamzah merasmikan Majlis Pelancaran YAST ART di Kuching, semalam.

KUCHING: Platform seni ‘phygital’ (fizikal + digital) YAST ART yang pertama di dunia bakal membawa manfaat kepada pembangunan industri seni dan budaya di Sarawak termasuk golongan kurang bernasib baik.

Menteri Pelancongan, Industri Kreatif dan Seni Persembahan Sarawak, Dato’ Sri Abdul Karim Rahman Hamzah berkata, Sarawak telah dikurniakan warisan budaya yang kaya dan  mempunyai komuniti kreatif yang boleh dipemarkan kepada dunia karya seni serta mencipta pekerjaan yang lebih baik dalam industri berkenaan.

“Walaupun ramai yang telah dilanda pandemik Covid-19 sejak dua tahun lalu, adalah tepat pada masanya kita mempunyai platform memasukkan golongan yang kurang bernasib baik dalam masyarakat kita supaya mereka mempunyai lebih banyak pilihan yang lebih baik dalam mempertahankan kehidupan mereka,” katanya ketika berucap pada Majlis Pelancaran YAST ART di Kuching, semalam.

Malah beliau berkata, adalah penting untuk maju bersama-sama golongan kurang bernasib baik secara keseluruhan dalam  menuju ke arah masa depan yang lebih cerah.

“YAST ART ialah tempat pembangunan inklusif dengan menyediakan platform digital kepada artis yang mempunyai potensi aliran pendapatan untuk dijana.

“Beginilah cara YAST ART boleh membantu korporat dan penaja dalam memadankan keperluan CSR mereka dengan bakat atau karya seni yang berkaitan, dalam menyokong matlamat pembangunan mampan,” ujarnya.

Jelasnya,  dengan mengikuti perjalanan dan kemajuan YAST ART, usahawan dengan model dan nilai yang betul boleh menggubal modul perniagaan global ini.

“Seperti yang dapat dilihat, kita mempunyai usahawan dan artis muda yang sudah sedia ada, dan inilah cara kita boleh membangunkan kelestarian untuk belia di Sarawak,” katanya.

Tambahnya, YAST ART ialah contoh yang ketara tentang caramembawa nilai pendidikan, merentasi sempadan kepada dunia.

“Saya faham bahawa platform YAST ART adalah idea ‘Homegrown Sarawak’ yang dicetuskan oleh Madam Esther Law dengan niat baik membawa Sarawak ke dunia melalui pendigitalan sektor seni dan budaya.

“Sebagai anak Sarawak, adalah wajar untuk memulakan usaha ini di tanah air kita,” jelasnya lagi.

Sehubungan itu, tambah beliau lagi tindakan ini bermula dari sekarang dan Sarawak bersedia untuk mempamerkan kepada dunia warisan budaya yang kaya dalam alam digital.

Oleh NUR AIN OTSMAN

See author's posts


China sembunyikan fakta

KEDUDUKAN serpihan roket yang melepas Bandar Kuching di Sarawak awal pagi semalam.

WASHINGTON: Agensi Aeronautik dan Angkasa Lepas (NASA) mendakwa China tidak berkongsi maklumat berhubung pemacu roket milik negara itu yang dilaporkan dijatuhkan semula ke bumi di Lautan Hindi, semalam.

Menurut NASA, Beijing dilihat menyembunyikan fakta mengenai trajektori khusus yang diperlukan untuk mengetahui yang mana kemungkinan serpihan itu jatuh, bagi mengelakkan ia menimpa kawasan berpenduduk.

Menurut Komando Angkasa Amerika Syarikat (AS) di Twitter, roket Long March 5B memasuki Lautan Hindi pada jam 12.45 tengah hari (1645 GMT) sekali gus mempersoalkan kenapa aspek teknikal seperti lokasi bagi kesan penyebaran serpihan tidak dikongsi oleh China.

Pentadbir NASA, Bill Nelson, berkata semua negara peneroka angkasa harus mengikuti amalan terbaik yang sudah ditetapkan selain melaksanakan tanggungjawab mereka untuk berkongsi maklumat itu lebih awal.

Ini bagi membolehkan ramalan yang boleh dipercayai mengenai potensi risiko kesan serpihan supaya nyawa orang awam tidak terancam.

“Tindakan ini adalah penting bagi memastikan keghairahan berlumba meneroka angkasa lepas tidak mengabaikan aspek keselamatan orang di bumi,” katanya.

Tambah beliau, NASA boleh mengesahkan serpihan pemacu roket Long March 5B (CZ-5B) milik China memasuki ruang udara Lautan Hindi, yang mana lokasi sebenar ia terhempas disahkan di kawasan perairan Laut Sulu.

Agensi angkasa lepas China, dalam kenyataan rasmi di WeChat , mengesahkan koordinat ia terhempas di Laut Sulu, kira-kira 57 kilometer (km) di luar pesisir pantai Pulau Palawan di Filipina.

Perkara itu turut disahkan agensi angkasa lepas Malaysia, yang mengesan serpihan roket itu memasuki ruang udara sebelum terhempas di Laut Sulu.

Malah, pengguna media sosial di Malaysia turut menyiarkan video yang kelihatan seperti serpihan roket yang jatuh di Lautan Hindi.

Nelson berkata, AS dan kebanyakan negara yang ‘terbabit’ dalam penerokaan angkasa lepas biasanya menggunakan perbelanjaan tambahan untuk reka bentuk roket bagi mengelakkan kemasukan semula yang besar dan tidak terkawal.

Katanya, ia satu kemestian yang diperhatikan sejak sebahagian besar stesen angkasa NASA Skylab jatuh dari orbit pada 1979 dan mendarat di Australia.

Menurut pusat penyelidikan Aerospace Corp, yang dibiayai kerajaan, tindakan membenarkan keseluruhan peringkat teras utama pemacu roket seberat 22.5 tan itu untuk ‘kembali’ ke bumi tanpa kawalan adalah suatu perbuatan bersifat melulu.

Terdahulu pada minggu ini, penganalisis berkata badan roket itu akan hancur apabila ia menjunam melalui atmosfera tetapi kerana saiznya yang cukup besar, ia mampu ‘menyelamatkan’ banyak serpihan sehingga menimpa kawasan sepanjang kira-kira 2,000 kilometer (km) dan selebar kira-kira 70km.

Sementara itu, pihak Kedutaan China di Washington belum memberi sebarang komen, walaupun pada awal minggu ini, China berjanji akan menjejaki serpihan dengan teliti tetapi tetap menegaskan wujud risiko kepada sesiapa saja yang berada di permukaan bumi.

Long March 5B dilancarkan pada 24 Julai lalu bagi misi penghantaran modul makmal ke stesen angkasa lepas China yang baharu dalam pembinaan di orbit, sekali gus menyaksikan penerbangan ketiga roket paling berkuasa China sejak pelancaran sulungnya pada 2020.

Sebelum ini, serpihan roket Long March 5B China yang mendarat di Ivory Coast pada 2020 menyebabkan kerosakan beberapa bangunan di negara Afrika Barat itu, walaupun tiada kecederaan dilaporkan.

Pada tahun lalu juga, NASA dan beberapa pihak lain telah menuduh China sebagai sukar difahami selepas kerajaan Beijing mendiamkan diri mengenai anggaran trajektori serpihan atau potensi ruang kemasukan semula penerbangan roket Long March terakhirnya pada Mei 2021.

Bagaimanapun, serpihan dari penerbangan itu akhirnya mendarat dalam keadaan selamat di Lautan Hindi.-AFP

See author's posts


Korban tembakan rambang di Texas terus meningkat

SIASAT… Kelihatan pihak keselamatan terus mengetatkan kawasan sekolah bagi mengawal insiden tembakan rambang yang mengorbankan seramai 19 pelajar setakat ini. • Foto AFP

ULVADE: Mangsa tembakan rambang seorang remaja di Sekolah Rendah Robb di sini meningkat kepada 19 orang pelajar.

Senator Texas, Roland Gutierrez, memberitahu CNN dua lagi mangsa dewasa turut terbunuh dalam serangan itu, selain penembak itu sendiri, Salvador Ramos, 18, yang mati ditembak selepas menyerang anggota polis.

“Jumlah sebenar mangsa yang cedera belum dapat dipastikan dan peningkatan kadar kematian ini adalah kerana beberapa pelajar yang cedera parah sebelum ini gagal diselamatkan selepas dimasukkan ke hospital,” katanya.

Serangan di Uvalde, Texas, sebuah pekan kecil kira-kira sejam dari sempadan Mexico, adalah tragedi terbaru dalam rentetan serangan bersenjata yang ganas di Amerika Syarikat (AS) setakat ini.

Gabenor Texas, Greg Abbott, pada satu sidang media, berkata penembak berusia 18 tahun itu dipercayai menembak mati neneknya sebelum menuju ke Sekolah Rendah Robb.

Dia dipercayai meninggalkan kenderaannya dan membawa sepucuk pistol serta selaras senapang ke dalam sekolah itu sebelum melepaskan tembakan secara rambang sekitar tengah hari.

“Suspek adalah penduduk tempatan dan warga negara AS, yang ditembak mati selepas cuba menembak anggota polis yang cuba menahannya. Semua ini mengerikan dan tidak masuk akal sama sekali,” katanya.

Beberapa rakaman menunjukkan guru memimpin kumpulan kecil kanak-kanak sekitar usia tujuh hingga 10 tahun menyelinap di sebalik kereta dan bas dalam keadaan cemas, dengan ada yang menangis, cuba menyelamatkan diri.

Rumah putih mengarahkan bendera dikibarkan separuh tiang sebagai tanda berkabung dan difahamkan Presiden AS, Joe Biden, sudah diberi taklimat mengenai tragedi itu.

Sekolah Rendah Robb mempunyai kira-kira 500 pelajar, kebanyakannya warga Hispanik daripada golongan miskin dan ibu bapa diminta jangan mengambil anak mereka sebelum kesemuanya disahkan selamat.

Sementara itu, Naib Presiden AS, Kamala Harris, berkata: “Cukuplah setakat ini, hati kita terus terluka dan kita perlu ada keberanian untuk bertindak sekarang”.

Walaupun AS menyaksikan antara kes tembakan rambang yang tertinggi di dunia, pelbagai usaha untuk mengusulkan kawalan penjualan dan penggunaan senjata api di Kongres menemui kegagalan.

AS merekodkan 19,350 kematian berkaitan senjata api pada 2020, meningkat hampir 35 peratus berbanding 2019, menurut Pusat Kawalan dan Pencegahan Penyakit (CDC) dalam data terbarunya.

Presiden Amerika Syarikat (AS), Joe Biden, meminta rakyat negara itu melobi dan mendesak ahli Kongres meluluskan undang-undang senjata api yang lebih ketat susulan tragedi 19 pelajar sekolah rendah mati ditembak.

Pelaku serangan itu, Salvador Ramos, 18, yang turut membunuh dua lagi mangsa dewasa, mati ditembak selepas menyerang anggota polis, di Sekolah Rendah Robb di Uvalde, Texas.

Biden berkata demikian pada sidang media menyusuli kes tembakan ngeri di sekolah berkenaan tetapi tidak menyatakan apa yang ingin lakukan atau meminta undian khusus dilakukan di Kongres atau menggubal dasar baharu.

“Ketika menjadi menjadi presiden, saya berharap tidak perlu melakukan ini lagi,” kata Biden mengecam perbuatan membunuh murid gred dua, tiga dan empat secara rambang.

Biden berkata, mangsa ibu bapa di Texas ‘tidak akan melihat anak mereka lagi mahupun berpeluang menemani mereka ke katil serta berpelukan.

“Saya meminta rakyat AS melawan perasaan tidak berdaya dan berharap kita jangan lagi melihat satu lagi kejadian tembakan besar-besaran.

“Sebagai sebuah negara, kita perlu bertanya bila isu ini akan selesai dan lakukan apa yang perlu dilakukan bagi mengatasinya. Saya sudah letih. Kita perlu bertindak dan jangan kata kejadian terbabit tidak memberi kesan kepada kita,” katanya.

Tembakan rambang membabitkan ramai mangsa semakin berleluasa di AS dan sering disusuli bantahan awam serta gesaan bertindak oleh ahli politik Demokrat.

Bagaimanapun, dasar keselamatan senjata api Persekutuan seperti pemeriksaan latar belakang yang biasa dilakukan di negara lain gagal mendapat kelulusan kerana bangkangan kuat parti Republikan.

AS menyaksikan 61 kes ‘penembak aktif’ tahun lalu, peningkatan mendadak berbanding 2022 dan jumlah tertinggi dalam lebih 20 tahun, lapor FBI minggu ini.-AFP

See author's posts


Diego Costa elak dipenjara

PEYERANG Atletico Madrid, Diego Costa, diperintahkan membayar denda 543,000 euro setelah mengakui menipu pihak berkuasa berkaitan cukai di Sepanyol lebih daripada satu juta euro, kata sumber kehakiman kalmarin.

Costa, 31, dijatuhi hukuman enam bulan penjara tetapi sebaliknya bersetuju untuk membayar denda tambahan sebanyak 36,000 euro di atas denda awalnya untuk mengelakkan masa dipenjara iaitu perkara biasa di Sepanyol dengan hukuman penjara di bawah dua tahun kerana bukan ganas jenayah.

Pemain antarabangsa Sepanyol itu dituduh gagal mengisytiharkan pembayaran berjumlah lebih dari 5.15 juta euro daripada perpindahannya ke Chelsea pada 2014.

Dia juga menyembunyikan lebih daripada satu juta euro dalam hak.

Pemain antarabangsa Sepanyol itu tahun lalu membayar 1.14 juta euro, membayar sepenuhnya cukai hutangnya termasuk bunga sekali gus memudahkan perjanjian dicapai dengan pendakwaraya Sepanyol.

Costa, yang menyertai semula Atletico pada 2017, muncul di mahkamah Madrid pada Khamis dengan memakai penutup hidung dan mulut akibat pandemik Covid-19, untuk sidang pendek bagi menyelesaikan perjanjian dengan pendakwaraya.

Pihak berkuasa cukai Sepanyol telah mengejar sejumlah pemain bola sepak terkemuka dalam beberapa tahun terakhir termasuk Lionel Messi dan Cristiano Ronaldo.

Tahun lalu, mahkamah Sepanyol pada Januari telah menjatuhkan hukuman penjara dua tahun yang digantung ke atas kapten Portugal, Ronaldo kerana melakukan penipuan cukai ketika dia berada di Real Madrid.

Pemain itu yang menyertai pasukan dari Itali, Juventus pada 2018 turut bersetuju membayar denda 18.8 juta euro dan cukai tertunda bagi menyelesaikan kes itu.

Lionel Messi dari Barcelona juga telah membayar denda dua juta euro pada tahun 2016 dalam percukaiannya sendiri dan menerima hukuman penjara 21 bulan.

Hukuman penjara kemudiannya dikurangkan menjadi denda lebih lanjut iaitu 252,000 euro bersamaan dengan 400 euro sehari daripada tempoh asal. – AFP

LA LIGA SEPANYOL

See author's posts


Kelapa sawit kekal komoditi utama negara

KUALA LUMPUR: Kelapa sawit akan kekal sebagai komoditi utama negara dan Kementerian Perusahaan Perladangan dan Komoditi (MPIC) tidak berhasrat untuk menggantikannya dengan tanaman buluh.

Sehubungan itu, kementerian akan terus memperkasakan lagi industri sawit dengan kajian teknologi terkini selain melaksanakan langkah seperti memperluaskan pasaran di luar negara.

Malah, kementerian itu juga akan terus mempelbagaikan produk nilai tambah makanan berasaskan sawit di peringkat antarabangsa menerusi pelbagai kajian manfaat komoditi itu kepada dunia.

“Pada masa sama, MPIC turut meneroka peluang dan potensi buluh sebagai satu lagi komoditi yang boleh dibangunkan selain komoditi sedia ada,” demikian menurut kementerian itu dalam jawapan bertulis pada persidangan Dewan Negara di sini, semalam.

Ini bagi menjawab soalan Senator Idris Ahmad mengenai usaha MPIC menjadikan industri buluh sebagai antara industri utama negara.

Terdahulu, Timbalan Menteri II, Datuk Seri Dr Wee Jeck Seng berkata, Lembaga Minyak Sawit Malaysia (MPOB) giat menjalankan kajian penyelidikan dan pembangunan (R&D) secara berterusan bagi menghasilkan tanaman berkualiti dan berhasil tinggi yang dapat menyumbang ke arah peningkatan produktiviti sawit negara.

Antara hasil kajian bahan tanaman sawit terkini MPOB adalah Palm Series 1.1 (PS1.1) yang mempunyai ciri unggul pokok renek iaitu kadar pertambahan ketinggian tahunan kurang daripada 40 sentimeter setahun.

“Baka ini adalah 20 peratus hingga 25 peratus lebih rendah daripada baka kacukan Dura x Pisifera (DxP) semasa yang dapat memudahkan lagi proses penuaian.

“Dari segi hasil, baka ini mampu mencapai pengeluaran hasil buah tandan segar (BTS) 35 tan per hektar setahun dengan kadar perahan minyak sehingga 27 peratus manakala hasil minyak sekitar 8 tan sehektar setahun,” katanya.

Wee berkata skala pengeluaran dan penanaman bahan tanaman PS1.1 masih di peringkat awal dengan kapasiti pengeluarannya sebanyaj 50,000 biji benih setahun.

Beliau berkata sekitar 80 peratus daripada pengeluaran biji benih adalah untuk kegunaan MPOB bagi perladangan komersial dan penyelidikan manakala bakinya untuk pasaran tempatan terutamanya pekebun kecil.

Keluasan tanaman baka PS1.1 sehingga kini adalah sekitar 70 hektar merangkumi penanaman di kawasan ladang usaha sama MPOB dan industri, katanya.

Malah, Wee berkata, keluasan tanaman itu juga dijangka meningkat dalam beberapa tahun akan datang.- Bernama

See author's posts


Sukan Olimpik Paris 2024 sasaran Ayam Gepuk MTB

SELEPAS gagal dalam misi ke Sukan Olimpik sebelum ini, bekas pelumba negara Nor Effandy Rosli bertekad membantu pelumba pasukan berbasikal Ayam Gepuk MTB meraih tiket dalam acara berbasikal bukit pada Sukan Olimpik Paris 2024.

Bekas pelumba berusia 52 tahun itu menjelaskan walaupun sasaran berkenaan disifatkan berliku, namun yakin pengalaman luasnya dalam sukan berbasikal dapat membantu dua pelumba pasukan berkenaan iaitu anak perempuannya, Nur Deena Safia serta Tengku Alif Haryz Tengku Hazril mencapai misi berkenaan.

“Sasaran ke Sukan Olimpik itu memang tinggi tapi bagi saya kita ada masa lebih kurang empat tahun lagi. Kalau dana mencukupi dan pendedahan kejohanan antarabangsa diberikan secara berterusan, saya yakin kita mampu mencapai sasaran berkenaan.

“Kalau kita lihat pasukan seperti China dan Jepun sentiasa menghantar pelumba ke beberapa kejohanan antarabangsa termasuk Piala Dunia, namun sayangnya kita tidak pernah menghantar pelumba kita ke kejohanan sedemikian,” katanya pada sidang media penajaan daripada pemilik Restoran Ayam Gepuk Pak Gembus, Mohd Firdaus Wahid, di salah sebuah cawangan, di sini, semalam.

Mengulas lanjut, Nor Effandy yang merupakan pengurus pasukan berbasikal Sukan Malaysia (Sukma) Wilayah Persekutuan, memaklumkan, sasaran jangka pendek adalah membantu pasukannya meraih dua pingat emas pada Sukma 2020 Johor yang ditunda kepada Mac tahun depan.

Nor Effandy bukanlah nama asing dalam berbasikal lebuh raya negara, dan antara pencapaian cemerlangnya adalah meraih pingat perak dalam acara lepas beramai-ramai individu pada Sukan Komanwel Kuala Lumpur 1998, selain pernah memenangi pingat emas pada Sukan SEA Kuala Lumpur 1989.

Mohd Firdaus pula memaklumkan penajaan berkenaan adalah berbentuk wang tunai sebanyak RM2,000 sebulan bagi setiap pelumba, dan ia akan digunakan untuk menampung perbelanjaan kedua-dua pelumba tersebut untuk penyertaan kejohanan dan juga peralatan berbasikal bukit.

Sementara itu, Nur Deena Safia dan Tengku Alif Haryz merakamkan penghargaan kepada Restoran Ayam Gepuk Pak Gembus di atas penajaan berkenaan, dan berkata fokus mereka adalah menghadapi Sukma 2020 Johor.

Pencapaian terbaik yang dilakar Nur Deena Safia, 21 yang merupakan pelajar UiTM Shah Alam, adalah meraih pingat gangsa kategori Bawah 23 Kejohanan Benua Asia di Danao City, Filipina pada 2018.

Tengku Alif Haryz, yang merupakan pelajar Sekolah Menengah Kebangsaan Bandar Baru Salak Tinggi, pula memenangi pingat perak pada Kejohanan Siri Berbasikal Bukit Asia di Sabah, tahun lalu. – Bernama

See author's posts


Isnin catat jumlah ingkar PKPP tertinggi

PUTRAJAYA: Jumlah mereka yang dikompaun  kerana ingkar Perintah Kawalan Pergerakan Pemulihan (PKPP) Isnin lepas menunjukkan peningkatan mendadak kepada 673, jumlah tertinggi sejak pelaksananaan perintah itu, kata   Menteri Kanan  (Kluster Keselamatan) Datuk  Seri  Ismail Sabri  Yaakob.

Beliau berkata, aktiviti kelab malam merekodkan jumlah yang dikompaun tertinggi iaitu 600 individu, diikuti penjarakan sosial (127) dan gagal merekod butiran pelanggan (14).

“Ini menunjukkan bahawa keingkaran bertambah, mungkin rakyat telah merasakan bahawa PKPP sudah tidak ada prosedur operasi standard yang perlu dipatuhi sebab itu ramai yang dikenakan kompaun,” katanya pada sidang media mengenai perkembangan PKPP semalam.

Selain itu beliau berkata, seramai 98 individu direman dan tujuh lagi dijamin menjadikan jumlah keseluruhan yang ditahan kerana ingkar PKPP Isnin lepas 778 orang.

Bagi kawalan sempadan negara menerusi Operasi Benteng, Ismail Sabri berkata Polis Diraja Malaysia (PDRM) telah menjalankan 63 sekatan jalan raya dan menahan seorang warga asing kerana kesalahan imigresen.

Sementara itu, seramai 20,840 individu pulang ke tanah air sejak 24 Julai hingga Isnin lepas  dan daripada jumlah itu, 8,767 sedang menjalani kuarantin wajib di 72 hotel dan empat Institut Latihan Awam (ILA), 66 individu dibawa ke hospital untuk rawatan dan 12,007 lagi telah dibenarkan pulang.

Ismail Sabri yang juga Menteri Pertahanan turut memaklumkan Perintah Kawalan Pergerakan Diperketatkan (PKPD) secara pentadbiran di Aman Jaya, Kedah yang dilaksanakan bermula 28 Ogos akan berkuat kuasa hingga 10 September ini.

Mengenai Tabung Covid-19 yang dilancarkan pada 11 Mac lepas, Ismail Sabri berkata tabung itu telah menerima sumbangan berjumlah RM44.517 juta daripada institusi diraja, syarikat swasta dan rakyat Malaysia.

Daripada jumlah itu, RM31.5 juta telah dibelanjakan, merangkumi Program Bakul Makanan (RM25.23 juta), Bantuan Khas Pengurusan Kematian (RM595,000) dan Bantuan Khas Hilang Pendapatan (RM5.67 juta).

Tarikh tutup permohonan Bantuan Khas Covid-19 telah dilanjutkan mengikut tempoh pelaksanaan PKP iaitu sebulan selepas PKP ditamatkan, dengan maklumat lanjut boleh didapati menerusi laman sesawang Agensi Pengurusan Bencana Kebangsaan (Nadma), katanya. – Bernama

See author's posts


Covid-19 : Arsenal rancang potong pekerja

JUARA Piala FA Inggeris, Arsenal semalam mengumumkan bahawa mereka merancang untuk mengurangkan 55 pekerjaan kerana kesan buruk daripada wabak Covid-19 terhadap kewangan kelab.

Kelab Liga Perdana Inggeris itu berkata sumber pendapatan utama mereka telah terjejas, termasuk pendapatan siaran, hasil daripada perlawanan dan aktiviti komersial.

Pemain dan pengurusan telah melakukan pemotongan gaji semasa ‘lockdown’ Covid-19 tetapi kelab berkata simpanan lebih banyak diperlukan untuk mengatasi situasi tersebut.

“Tujuan kami adalah untuk melindungi pekerjaan dan gaji pokok orang kami selama mungkin,” kata kenyataan yang ditandatangani oleh ketua bola sepak Raul Sanllehi dan pengarah urusan Vinai Venkatesham.

“Sayangnya, kita sekarang sampai pada titik yang mana kita mencadangkan  pengurangaan 55 pekerja.”

Arsenal, yang gagal layak ke Liga Juara-Juara UEFA yang lebih menguntungkan, berkata tinjauannya suram.

“Petunjuk semasa adalah bahawa kami tidak akan membawa peminat kembali ke Stadium Emirates untuk permulaan musim hadapan dan peminat hanya dapat kembali dalam jumlah yang terhad setelah itu,” kata kenyataan itu.

“Unjuran ekonomi global juga sangat negatif.

“Ini akan mempengaruhi pendapatan peminat kami, wang yang harus dibelanjakan oleh pelanggan korporat untuk hospitaliti dan tajaan, dan kemampuan penyiar untuk melabur dalam hak TV.” – AFP

See author's posts


Sarawak kekal sebagai destinasi pelaburan menarik

KUCHING: Sarawak kekal sebagai destinasi pelaburan yang menarik, kata Timbalan Ketua Menteri Datuk Amar Awang Tengah Ali Hassan.

Menurutnya, walaupun terdapat pandemik Covid-19 dan halangan perjalanan, sekumpulan pelabur Korea Selatan telah datang ke Sarawak dan menjalani kuarantin selama 14 hari.

“Selepas itu mereka telah bertemu dengan kerajaan negeri untuk membincangkan cadangan projek mereka di Sarawak,” katanya yang juga Menteri Perdagangan Antarabangsa dan Industri, Terminal Perindustrian dan Pembangunan Usahawan (MINTRED).

Awang Tengah meyakinkan pelabur Korea Selatan yang telah menyatakan minat mereka untuk melabur lebih dari RM2 bilion di Sarawak bahawa MINTRED akan membantu mereka untuk memastikan kejayaan pelaksanaan projek mereka.

Turut hadir, Menteri Muda Pembangunan Perindustrian Datuk Dr. Malcolm Mussen, Setiausaha Tetap MINTRED Datu Liaw Soon Eng, Pengarah MIDA Sarawak Redzuan Abdul Rahman, wakil dari Syarikat SESCo Berhad, Lembaga Imigresen dan Perancangan Negeri, Jabatan Imigresen, Jabatan Alam Sekitar, NREB, KPA dan PETROS.

See author's posts


Peniaga bazar Ramadan diingat patuhi etika

ROMPIN: Peniaga bazar Ramadan dan bazar Aidilfitri diingatkan untuk mematuhi etika perniagaan yang baik termasuk tidak mengambil kesempatan menaikkan harga, kata Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi.

Beliau berkata, KPDNHEP juga akan melaksanakan pemantauan di bazar berkenaan bagi memastikan harga jualan tidak membebankan pembeli serta peniaga mematuhi semua peraturan disyaratkan seperti meletakkan tanda harga.

“Saya harap peniaga tahu tanggungjawab mereka kerana ini adalah perkara yang berlaku setiap tahun. Kita akan pantau dan kawal supaya harga jualan tidak melebihi harga maksimum ditetapkan menerusi skim kawalan harga.

“Harga maksimum itu ditetapkan setelah kita melihat pelbagai keadaan dan senario ekonomi, selain membuat kajian, pemantauan dan konsultasi pelbagai pihak berkaitan supaya kita boleh memperoleh persetujuan mengenai harga yang berpatutan itu,” katanya.

Nanta berkata demikian pada sidang media selepas melancarkan Program Food Bank Siswa di Politeknik Muadzam Shah di sini semalam, yang turut dihadiri pengarah politeknik itu Hassan Ismail dan Ahli Parlimen Rompin Datuk Seri Hasan Arifin.

Mengulas mengenai Program Food Bank Siswa, Nanta berkata, sejak dilancarkan pada Februari 2019 hingga kini, seramai 17,954 mahasiswa dari 26 institusi pengajian tinggi (IPT) yang terlibat menerima bantuan berkenaan.

— Bernama

See author's posts


UK kembali kenakan sekatan di Leicester

LONDON: United Kingdom (UK) pada Isnin melaksanakan kembali perintah ‘lockdown’ di Leicester yang terkesan teruk dengan pandemik Covid-19.

Ia dugaan besar Perdana Menteri Boris Johnson dalam melaksanakan strategi pengawalan jangkitan dinamakan ‘whack-a-mole’, ketika negara itu mula membuka sektor ekonominya.

Susulan itu, pihak berkuasa mengarahkan pembukaan sesi persekolahan ditunda dan premis bukan berkeperluan di Leicester, ditutup.

UK antara negara paling terjejas teruk akibat wabak di Eropah dengan lebih 43,000 kematian tetapi Johnson bulan lalu mula melonggarkan arahan perintah berkurung yang dilaksanakan sejak penghujung Mac lalu.

Di tengah-tengah situasi masih belum reda, beliau membuat keputusan terlampau pantas dengan berjanji membendung wabak tempatan umpama permainan ‘whack-a-mole’.

Strategi itu merujuk kepada permainan mengetuk patung permainan kembali ke dalam lubang, yang lazimnya didapati di arked permainan atau pusat hiburan keluarga.

Hospital dan kilang yang dilanda wabak itu ditutup tetapi langkah kawalan di Leicester yang memiliki populasi 340,000 itu adalah tindakan pertama untuk memulihkan perintah ‘lockdown’ dalam skala besar. – AFP

See author's posts


Ronaldo bawa Juve hampiri gelaran ke-9

CRISTIANO Ronaldo meletakkan Juventus di ambang gelaran Serie A Itali kesembilan berturut-turut semalam setelah menjaringkan dua gol dalam kemenangan 2-1 ke atas Lazio.

Penyandang juara mengakhiri tiga perlawanan tanpa kemenangan hasil dua gol Ronaldo dalam babak kedua yang menggerakkan mereka lapan mata di hadapan Inter Milan di tempat kedua dengan baki empat perlawanan lagi.

Pasukan Maurizio Sarri dapat menjulang gelaran pada hari Jumaat menentang Udinese, atau pada hari Isnin di tempat sendiri menentang Sampdoria, bergantung pada keputusan pesaing mereka minggu ini.

Harapan Lazio untuk merangkul gelaran Serie A pertama mereka sejak tahun 2000 bagaikan sudah berakhir apabila kekalahan itu menyebabkan mereka kekal di tangga keempat, 11 mata di belakang pendahulu.

Ronaldo meraih gol pertama menerusi sepakan penalti sejurus selepas rehat dan menolak masuk gol kedua beliau selepas menerima hantaran daripada rakan sepasukan Paulo Dybala.

Pemain cdari Portugal itu kini telah menjaringkan 30 gol musim ini, sama dengan penyerang Lazio, Ciro Immobile, yang mengakhiri kemarau tiga perlawanan dengan sepakan penalti lewat. Gol keduamerupakan gol ke-50 beliau dalam Serie A.

Pemain dari Portugal berusia 35 tahun itu ingin menjadi pemain pertama yang berjaya menjadi penjaring terbanyak dalam tiga daripada lima liga utama Eropah setelah melakukannya di England dan Sepanyol.

“Rekod selalu penting, tetapi kemenangan pasukan lebih penting,” kata Ronaldo kepada Sky Sport.

“Saya membantu pasukan untuk menang. Penting untuk merangkul gelaran. Masih ada empat perlawanan lagi dan kami tahu bahawa Serie A adalah kejuaraan yang sukar.”

Hanya satu mata yang memisahkan Juventus dengan Lazio ketika Serie A disambung semula bulan lalu berikutan ‘lockdown’ tiga bulan Covid-19.

Tetapi pasukan Simone Inzaghi telah dilanda masalah kecederaan dan prestasi yang buruk sejak kembali, kalah lima daripada lapan perlawanan, dengan empat daripada kekalahan itu datang dalam lima perlawanan terakhir.

Lazio berada di tempat terakhir kelayakan ke Liga Juara-Juara UEFA 11 mata di hadapan musuh setempat Roma.

Juventus seterusnya melakukan perjalanan ke Udinese sehari selepas Inter menjadi tuan rumah kepada Fiorentina.

Atalanta, yang lebih jauh di tempat ketiga, dapat melangkah kedua tangga kedua pada hari Rabu apabila mereka menjadi tuan rumah kepada Bologna, dengan kemenangan meletakkan pasukan dari Bergamo itu enam mata di belakang Juventus. – AFP

See author's posts


13 rumah panjang dikenakan sekatan pergerakan

SIBU: Perintah sekatan pergerakan dikuatkuasakan ke atas 13 rumah panjang di daerah Kanowit susulan peningkatan kes baharu positif Covid-19 di kawasan terbabit.

Ketua Polis Daerah DSP, Tega Bilong berkata, rumah panjang terbabit adalah Rumah (Rh) Benjamin Angki, Rumah Jelani, Rh Tibu, Rh Maria (Bukong), Rh Roma, Rh Anthony Ikus, Rh Dim, Rh Engkulau, Rh Katerina, Rh Manggie, Rh Samsudin, Rh Lee Kok Sing dan Rh Bidin.

“Tindakan itu dibuat atas arahan Jawatankuasa Pengurusan Bencana Bahagian (JPBB) Sibu susulan peningkatan kes positif di kawasan terbabit sehingga jam 6 petang hari ini,” jelasnya.

Menurutnya, daerah tersebut sebelum ini sifar kes positif sehingga penularan bermula dari Kluster Pasai pada 8 Januari lalu.

“Sehingga 20 Januari, sebanyak 87 kes positif dikesan dengan satu kematian di daerah ini. Perintah Kawalan Pergerakan (PKP) Bahagian Sibu merangkumi daerah Sibu, Selangau dan Kanowit berkuatkuasa 16 hingga 29 Januari ini,” ujarnya.

Beliau menyeru semua ketua masyarakat bersama Jawatankuasa Kemajuan dan Keselamatan Kampung (JKKK) untuk bersama membantu memastikan penduduk di peringkat rumah panjang mematuhi perintah sekatan itu.

Oleh AKUN GIMAN

See author's posts


Uggah, Dr Abdul Latiff lawat Ladang Kelapa Sawit Sebako

LUNDU: Timbalan Ketua Menteri Sarawak, Datuk Amar Douglas Uggah Embas dan Menteri Pembangunan Luar Bandar, Datuk Dr Abdul Latiff Ahmad berkesempatan mengadakan lawatan kerja ke Ladang Sawit SALCRA Sebako Fasa 4 di Kampung Sebiris, baru-baru ini.

Ia berikutan bagi melihat sendiri projek Baharu Pembangunan Tanah Bagi Tanaman Kelapa Sawit untuk Ladang Kelapa Sawit Sebako.

Lawatan kerja diadakan susulan Mesyuarat Jawatankuasa Tertinggi Bersama Perancangan dan Pemantauan Projek Kementerian Pembangunan Luar Bandar (KPLB) dan Kerajaan Negeri Sarawak.

Seramai 58 peneroka di kalangan Bidayuh Selako di Kampung Sebiris telah menyertai skim berkenaan.

Antara cadangan yang dianjurkan pada lawatan berkenaan adalah agar projek ini dapat dibangunkan dengan keluasan tanah seluas 414 hektar.Bagaimanapun, hanya 114 hektar tanah yang terdiri daripada 101 lot yang sudah dibangunkan sehingga kini.

Para peneroka dijangka memperolehi faedah seperti pulangan secara keuntungan kepada pemilik tanah, peluang pekerjaan pekerja am dan peladang, kebolehcapaian ke kawasan sekeliling, menciptakan peluang perniagaan dan pemberian geran tanah.

Oleh Cheryl Law

See author's posts


RMPA ambil tindakan perangi wabak AHS

PERSATUAN Polo Diraja Malaysia (RMPA) memberi peringatan kepada ahlinya supaya meningkatkan langkah pencegahan susulan wabak Penyakit Kuda Afrika (AHS) di Thailand.

Setiausaha Eksekutifnya, Peter Ibrahim Abisheganaden berkata kebanyakan kelab polo di negara ini telah dinasihatkan agar mematuhi peraturan pencegahan yang ketat selepas lima ekor kuda dikesan menghidap virus itu di Terengganu baru-baru ini dan terpaksa dilupuskan untuk menghalang ia daripada merebak.

Peter yang juga Penyelaras Liga RMPA, mendedahkan tercetusnya wabak AHS dan Covid-19 telah menjejaskan rancangan RMPA untuk menganjurkan beberapa kejohanan polo tahun ini.

“Berikutan kes di Terengganu, Jabatan Perkhidmatan Veterina (DVS) telah menyekat pergerakan kuda, bermaksud kami tidak boleh menganjurkan kejohanan polo, yang biasa kami anjurkan setiap tahun,” katanya kepada Bernama di sini hari ini.

“Satu-satunya pertandingan yang berlangsung pada masa ini adalah di kelab polo dan bukan kejohanan di peringkat kebangsaan,” kata Peter.

Mengulas lanjut, Peter mendedahkan sekatan pergerakan kuda dikuatkuasakan pada April tahun ini dan kelab polo mesti mendapat pelepasan untuk melakukan perjalanan ke negeri lain selain mematuhi kriteria DVS yang ketat.

“Saya dimaklumkan bahawa Terengganu telah mengasingkan pergerakan kuda, Pulau Pinang sedang melakukan kuarantin sekarang, manakala di Kuala Lumpur kebanyakan kelab polo tidak membenarkan kuda datang dari mana-mana negeri,” katanya.

Beliau juga mendakwa kelab polo perlu membelanjakan jumlah yang besar untuk melindungi kuda-kudanya dari wabak itu terutama melakukan semburan membasmi kuman harian kandang kuda yang menelan belanja kira-kira RM5,000.

Justeru, Persatuan Ekuestrian Malaysia (EAM) telah memberi amaran kepada pemilik kuda tempatan untuk mengambil langkah berjaga-jaga yang perlu, berikutan wabak AHS di Thailand.

Virus maut yang berasal dari Afrika itu, biasanya menjangkiti kuda, baghal dan keldai, dilaporkan telah menyebabkan kematian lebih 500 ekor kuda di Thailand.

Virus itu tersebar melalui serangga yang dijangkiti dan menyebabkan demam, masalah jantung dan pernafasan pada haiwan yang terjejas.- Bernama

See author's posts


Kerusi panas rebutan Parlimen

GABUNGAN Parti Sarawak (GPS) mempunyai matlamat besar pada Pilihan Raya Umum ke-15 (PRU-15) kali ini. Parti ini mahu memastikan untuk menang tidak kurang 25 daripada 31 kerusi Parlimen. Pada masa sama mahu melonjakkan lagi usaha untuk mencapai angka maksimum sehingga 28 kerusi Parlimen.

Ternyata GPS mahu membuktikan walaupun pertama kali  bertanding menggunakan logo GPS, akan tetapi mampu menang besar dan menjadi kuasa penentu atau ‘kingmaker’ dalam politik nasional selepas pilihan raya umun ini. Justeru, terdapat beberapa kerusi yang menarik untuk dianalisis.

Puncak Borneo

Bagi kerusi ini, sudah pasti, Parti Pesaka Bumiputera Bersatu (PBB) tidak mempunyai masalah untuk mencapai matlamat ini. Puncak Borneo  yang ditandingi calon lompat parti sebelum ini, iaitu Datuk Willie Mongin dijangka mampu menang di Parlimen Puncak Borneo.

Walaupun penyertaan Willie kurang enam bulan dalam PBB, kemudian dicalonkan sebagai Ahli Parlimen, kepemimpinan tertinggi PBB yakin, Wilie mampu memberikan kemenangan besar di Puncak Borneo. Ahli-Ahli Dewan Undangan Negeri (ADUN) di bawah Parlimen Puncak Borneo diarahkan memberikan sokongan seratus peratus kepada pencalonan Willie dan dipastikan tidak ada sabotaj dalaman berlaku dalam pilihan raya  di situ.

Setakat ini, arahan ini mendapat reaksi positif demi memenangkan GPS. Suasana Pakatan Harapan (PH) di Puncak Borneo memerlukan dukungan pelbagai sokongan untuk memastikan kemenangan dan bekerja lebih keras.

Memang terdapat yang mengundi Willie pada pilihan raya lalu kecewa dengan keputusan Willie menyertai PBB. Namun ketidakpuasan tidak disertakan oleh gerakan secara besar-besaran. Kecualilah pada akhir kempen nama besar seperti Presiden PKR sendiri turun ke Puncak Borneo, maka ia boleh meningkatkan sokongan di Parlimen tersebut.

Namun, jadual ketat kalangan pimpinan tinggi PKR lain yang masing-masing memfokuskan kemenangan diri mereka sendiri, bermakna PKR Puncak Borneo perlu menggandakan usaha mereka di peringkat setempat.

Cabaran SUPP

Parti Bersatu Rakyat Sarawak (SUPP) berdepan tekanan untuk memenuhi matlamatGPS yang inginkan kemenangan besar dan memainkan peranan lebih besar diperingkat Dewan Rakyat. SUPP sudah memastikan hanya calon yang terbaik dari segi kelayakan akademik dan pengalaman untuk bersaing banyak dengan kerusi PH di kawasan majoriti Cina.

Tujuh kerusi tradisional mereka ialah Bandar Kuching, Stampin, Serian, Sarikei, Sibu, Lanang and Miri. Daripada kerusi itu, SUPP hanya memiliki kerusi Serian yang diwakili Timbalan Presidennya, Richard Riot. Sebab itu, Richard Riot dicalonkan semula sebagai calon SUPP walaupun berlakunya sentimen Richard Riot sudah terlalu lama menjadi wakil rakyat dan perlu digantikan calon yang lebih muda.

Namun sebagai satu-satunya penyandang dan pemenang dari parti SUPP, maka tidak ada mana-mana dalam kepemimpinan SUPP membantah pencalonan Richard. Di kerusi Parlimen Serian terdapat usaha untuk menewaskan Richard berdasarkan faktor tersebut atas nama calon Bebas. Namun, Ahli Parlimen yang sudah tujuh penggal ini dijangka mampu mempertahankan Parlimen Serian walaupun sengit.

Bagi Parlimen Sibu, Lanang, Miri dan Bandar Kuching, SUPP berdepan dengan kawasan kuat PH.  Di  Lanang, DAP masih dianggap kuat, calon masih popular dan ditambah lagi terdapat pengundi Cina majoriti. Namun di Sibu, pertembungan Wong Soon Koh dari Parti Sarawak Bersatu (PSB) dengan GPS dapat dilihat pertembungan yang kuat kali ini berbanding pertembungan dengan DAP kali ini.

Pertembungan PSB dan GPS jika sentimen ini berterusan bergantung kepada sokongan pengundi Bumiputera yang menentukan sama ada bersama PSB atau GPS. Namun pecutan akhir DAP boleh juga menjadi saingan utama dan memecahkan tiga blok undi.

Stampin

Peluang GPS menang di Parlimen Stampin amat cerah apabila DUN Batu Kitang, Batu Kawah dan Kota Sentosa pada pilihan raya negeri Sarawak 2021, berjaya dimenangi GPS. Terdapat kecenderungan pengundi Cina di ketiga-tiga DUN kembali bersama GPS. Ditambah pula Lor Khere Chiang pula mesra pengundi dan mudah dihubungi.

Malah jumlah pengundi Bumiputera juga hampir separuh, ditambah pula undi kem tentera tidak kurang 5,000 pengundi dijangka memberikan kelebihan kepada SUPP. Prestasi Chong pula dilihat hambar terutama selepas kejatuhan Pakatan Harapan memerintah negara.

Beliau sering dikaitkan sebagai ahli politik yang menjanjikan kerajaan PH akan menaikkan royalti minyak sebanyak 20 peratus jika PH memerintah negara, namun tidak ditunaikan. Bermakna pengundi Cina kemungkinan besar akan menghukum Chong agar lebih berhati-hati apabila membuat janji pilihan raya. Ramai juga pengundi Cina melihat Chong sebagai terlalu lama dan perlu digantikan. Jika sentimen ini berterusan, maka Chong boleh tewas kali ini.

Sarikei

Di Parlimen Sarikei, nama Huang Tiong Sii naik dan beliau juga ADUN Repok dipilih untuk bertanding Parlimen. Sebenarnya keputusan ini bertentangan dengan prinsip SUPP yang sebelum ini menolak mana-mana ADUN untuk bertanding peringkat Parlimen.

Namun atas strategi untuk memberikan kemenangan dan faktor calon sangat popular, maka pendirian sebelum ini tidak lagi digunakan. Ini juga digunakan dalam pemilihan calon di Stampin.

Parlimen ini mempunyai 60 peratus pengundi Cina dan 31 peratus pengundi Bumiputera ini. Kemenangan calon dalam pertandingan ini bergantung kepada kadar peratusan turun mengundi. Sekiranya kadar peratusan turun mengundi tinggi, maka peluang PH untuk menang dijangka lebih tinggi, namun populariti Huang di kawasan dikatakan mampu meningkatkan undi dan menghambat kemenangan calon PH yang diwakili DAP.

Miri

SUPP menaruh harapan terhadap kemenangan GPS di Parlimen Miri dengan meletakkan kaunselor Jeffery Phang Siaw Foong, seorang arkitek bertanding untuk menentang bekas Datuk Bandar Miri Lawrence Lai (PSB) manakala Chiew Choon Man (PKR) seorang peguam yang berumur 31 tahun.

SUPP kali ini lebih yakin boleh menang di Miri, apabila Ahli Parlimen lama PKR Dr Teo digantikan dengan calon muda, namun dikatakan Dr Teo masih berminat untuk bertanding. Parlimen yang mempunyai 47 peratus pengundi Cina dan selebihnya pengundi Bumiputera ini memberikan harapan untuk SUPP menang.

Namun ini bukanlah suatu yang mudah kerana perlu bekerja lebih kuat kerana sudah dua penggal Parlimen tersebut dimenangi PKR. Malah dijangka, pertembungan tiga penjuru ini menyebabkan perpecahan undi dan menguntung mana-mana parti yang boleh menarik pengundi muda bawah 40 tahun.

Profesor Madya Dr Awang Azman Awang Pawi adalah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Peluang sama rata

PENGHARGAAN… Dennis Ngau menerima cenderamata daripada Ketua Pegawai Eksekutif RECODA, DatuIsmawi Ismuni pada Majlis Perasmian Makmal Sosio-Ekonomi -Agensi Pembangunan Tanah Tinggi (HDA) di Miri,semalam.

MIRI: Kerajaan Gabungan Parti Sarawak (GPS) akan terus komited untuk membangunkan kawasan luar bandar.

Timbalan Premier Sarawak, Datuk Amar Douglas Uggah Embas berkata, misi Kerajaan Sarawak adalah untuk memastikan semua masyarakat mempunyai peluang yang sama untuk menikmati hasil pembangunan.

“Saya ingin memberi jaminan kepada semua orang, sama ada mereka dari Marudi, Mulu, Telang Usan, Bario, Long Banga atau Beluru, bahawa kami bersama mereka dan tiada siapa yang akan ketinggalan.

“Kami tidak mahu kawasan luar bandar ketinggalan,” katanya pada majlis perasmian  Makmal Sosio-Ekonomi -Agensi Pembangunan Tanah Tinggi (HDA) di sebuah hotel terkemuka di sini, semalam.

Teks ucapan beliau dibaca oleh Ahli Dewan Undangan Negeri (ADUN) Telang Usan, Dennis Ngau.

Menurut Uggah, Kerajaan Sarawak memperuntukkan sebanyak RM1.5 bilion untuk 52 projek infrastruktur di bawah Agensi Pembangunan Tanah Tinggi (HDA).

Katanya, ini adalah termasuk Projek Jalan Raya Miri-Marudi, Marudi-Mulu (Kuala Melinau) dan Long Panai-Long Lama.

“Seperti yang sedia maklum, HDA ialah sebuah agensi pembangunan wilayah yang ditubuhkan oleh Kerajaan Sarawak di bawah Lembaga Pembangunan Koridor Wilayah (RECODA) pada 2017 untuk membangunkan kawasan seluas 18,463 kilometer dari Long Lama hingga ke Upper Baram.

“Sementara itu, fokus segeranya adalah untuk merancang dan melaksanakan pembangunan infrastruktur dan kemudahan asas, kita tidak melupakan keperluan pembangunan sosioekonomi bagi meningkatkan taraf hidup rakyat di sini,” katanya.

Mengenai makmal tersebut, Uggah berharap ia akan membawa kepada program dan projek sosio ekonomi yang akan membolehkan masyarakat tempatan serta pemegang ekuiti, pekerja, petani kontrak, pemilik tanah dan lain-lain untuk mengambil bahagian.

“Melalui program dan aktiviti, kita mesti memastikan bahawa keuntungan yang dihasilkan akan disalurkan kembali untuk meningkatkan perkhidmatan kesihatan dan pendidikan,” ujarnya.

Makmal selama tiga hari itu dianjurkan oleh RECODA disertai seramai 140 peserta termasuk wakil rakyat, ketua masyarakat, pegawai kerajaan dan pihak berkepentingan.

Makmal itu akan mengumpulkan data asas untuk Pelan Pembangunan Strategik-Ekonomi HDAS (2022-2026) yang melibatkan analisis keseluruhan kekuatan, kelemahan, peluang dan ancaman landskap sosio-ekonomi rantau ini.

RECODA merupakan sebuah badan berkanun yang ditubuhkan pada 2006 bagi memantau dan menguruskan Koridor Tenaga Diperbaharui Saawak (SCORE).

Turut hadir, Ketua Pegawai Eksekutif RECODA, Datu Ismawi Ismuni.

Oleh LIONG CHAI LING

See author's posts


DUN: Tempoh VOP untuk bantu kontraktor dilanjut

KUCHING: Kerajaan Sarawak telah mengeluarkan pekeliling mengenai peruntukan khas untuk melaksanakan variasi harga (VOP) bagi menampung kenaikan harga bahan binaan untuk membantu kontraktor tempatan yang terjejas.

Timbalan Premier Sarawak, Datuk Amar Douglas Uggah Embas berkata,  di bawah Surat Pekeliling Setiausaha Kewangan Negeri Bil. 12/2022, tempoh VOP dilanjutkan sehingga penghujung tahun ini iaitu 31 Disember 2022.

“VOP dibenarkan untuk kontrak konvensional, reka dan bina yang masih diteruskan dari 2021 serta projek di mana surat setuju terima dikeluarkan sehingga 31 Disember 2021.

“VOP dipertimbangkan untuk sejumlah 34  bahan binaan berbeza di bawah kontrak Bangunan, Kejuruteraan Awam dan Mekanikal dan Elektrik dan akan digunakan sehingga  projek siap,” katanya ketika menggulung perbahasan di sidang Dewan Undangan Negeri (DUN), hari ini.

Selain itu, Jadual Kadar (SOR) baharu akan diterbitkan menjelang Disember 2022 di mana kadar tersebut akan lebih mencerminkan senario pasaran semasa dan dengan itu, juga akan membantu mengurangkan isu kenaikan harga bahan binaan.

Uggah berkata, selain itu SOR akan mempertimbangkan faktor lokaliti yang akan ditambah ke dalam kadar asas untuk menangani isu logistik.

Dalam pada itu, katanya, proses pelantikan kontraktor dibuat bagi memastikan pelaksanaan projek yang berkualiti dan pantas.

Untuk itu kata beliau, kerajaan negeri mengambil pelbagai langkah seperti proses pelantikan mana-mana kontraktor untuk projek yang dibiayai negeri, yang tidak pernah terjejas dan penilaian dijalankan mengikut prosedur dan garis panduan perolehan yang ditetapkan.

“Kerajaan Negeri sentiasa memberi keutamaan dalam memastikan sebarang urusan perolehan dilaksanakan secara sistematik, menyeluruh dan tanpa berat sebelah.

“Ini bermakna, semua penyerahan dinilai secara adil untuk memastikan kontraktor yang paling cekap dipilih untuk melaksanakan projek dengan nilai pelaburan terbaik, kualiti tertinggi dan dengan kecemerlangan penyampaian,” katanya.

Beliau berkata, setiap fasa proses perolehan diperiksa dengan teliti untuk memastikan pembida yang paling kompeten dipilih untuk mana-mana projek awam.

Oleh NUR AIN OTSMAN

See author's posts


Anugerah PropertyGuru Asia buka pencalonan kepada pemaju

KUALA LUMPUR: Anugerah Tahunan PropertyGuru Asia Malaysia ke-10 mempelawa pemaju hartanah terbaik negara untuk menyertai dan bersaing merebut anugerah kecemerlangan tersohor dalam sektor hartanah tersebut.

Anugerah itu yang dianjurkan oleh PropertyGuru dan iProperty, kini membuka permohonan penyertaan sehingga 30 Jun 2023, menerusi laman webnya asiapropertyawards.com/nominations.

“Memasuki tahun kesepuluhnya, pencarian bagi hartanah terbaik Malaysia itu kini bermula semula pada ketika ekonomi Malaysia menunjukkan pertumbuhan yang memberangsangkan,” kata PropertyGuru Group dalam satu kenyataan hari ini.

Berdasarkan kepada Laporan Pasaran Hartanahnya bagi suku pertama 2023, syarikat itu berkata permintaan terhadap rumah dijangka berkurangan pada separuh pertama 2023 disebabkan kenaikan kadar faedah.

“(Meskipun begitu), prestasi bagi separuh kedua tahun dijangka lebih meyakinkan berikutan pembukaan semula ekonomi China.

“Kelonggaran langkah-langkah sekatan Covid-19 di China dijangka melonjakkan ekonomi pada separuh kedua tahun ini dengan jangkaan peningkatan kedatangan pelancong dan pengurangan gangguan rantaian bekalan,” katanya.

Syarikat itu berkata majlis anugerah tersebut dijadualkan berlangsung di The Majestic Hotel Kuala Lumpur pada 24 November 2023.

Pemenang utama layak untuk bersaing di peringkat penganugerahan serantau di Majlis Finale Anugerah Hartanah PropertyGuru Asia Ke-18 di Bangkok, Thailand pada 8 Disember 2023.

Pengurus Besar Anugerah dan Acara PropertyGuru Asia Property Jules Kay berkata anugerah itu akan menjadi penanda aras berkualiti bagi pembeli yang merancang melabur dalam hartanah berkualiti tinggi di Malaysia.

“Bersandarkan kepada dua jenama terkemuka dan dipandu oleh penasihat hartanah paling dipercayai Malaysia, program anugerah kami memanfaatkan gabungan kepakaran dan rangkaian kami untuk meningkatkan lagi penanda aras pembangunan dan reka bentuk hartanah di negara ini,” katanya.

PropertyGuru juga menyarankan orang ramai untuk menyertai undian People’s Choice Awards yang membolehkan pengguna dan residen di Malaysia untuk memilih pemaju pilihan dan paling dipercayai mereka.

“Ini bagi menghargai 10 syarikat yang menyediakan hartanah berkualiti tinggi yang berbaloi dengan duit yang dilabur,” kata kenyataan itu.

Panel juri, yang terdiri daripada 18 pakar dihormati dalam perundingan hartanah, seni bina, reka bentuk dalaman, kewangan, guaman dan bidang berkaitan, akan membincangkan mengenai penyertaan semasa sesi perbahasan secara langsung pada lewat Julai 2023.

Pengerusi panel Datuk Ezumi Harzani Ismail berkata, anugerah itu dijangka dapat meningkatkan lagi tahap reka bentuk dan pembangunan hartanah di negara ini.

PropertyGuru berkata, firma perakaunan HLB, penasihat rasmi anugerah itu akan menyelia proses penilaian bagi memastikan ia berjalan dengan adil, telus dan boleh dipercayai. – Bernama

See author's posts


Dua terbunuh, lima cedera dalam letupan

KABUL: Sekurang-kurangnya dua terbunuh dan lima cedera dalam letupan bom yang membabitkan sebuah bas mini di ibu negara Afghanistan pada Rabu lalu, kata pegawai, serangan terbaharu yang didakwa oleh pejuang jihad di Kabul.

Menurut pegawai Taliban, etupan itu memusnahkan kenderaan di Dasht-e-Barchi yang terletak di pinggir bandar yang didominasi oleh minoriti Syiah Hazara.

“Maklumat awal kami menunjukkan bom itu dipasang pada bas mini. Kami telah melancarkan siasatan,” katanya.

Pegawai Taliban yang berbeza memberikan pelbagai laporan mengenai korban.

Dalam pada itu, seorang kakitangan AFP berada berhampiran tempat kejadianketika bom itu meletup.

“Saya mendengar satu letupan besar… apabila saya melihat sekeliling sebuah bas mini dan sebuah teksi sedang terbakar.

“Saya juga melihat ambulans bergegas ke kawasan itu untuk membawa mereka yang cedera dan maut ke hospital,” katanya.

Negara Islam-Khorasan (IS-K) mengaku bertanggungjawab berkata, di saluran Telegramnya bahawa dua letupan berasingan membunuh dan mencederakan lebih 20 orang murtad.

Negara Islam (IS) menggunakan istilah untuk merujuk kepada Syiah.

Pada minggu lalu, seorang wartawan terbunuh dan sekurang-kurangnya empat orang lagi cedera apabila sebutir bom memusnahkan sebuah lagi bas mini di kawasan sama, dalam serangan yang turut didakwa IS-K.

Pejuang jihad telah meningkatkan operasi sejak Taliban kembali berkuasa pada Ogos lalu dan awal bulan ini menyerbu Hospital Tentera Nasional di bandar itu, membunuh sekurang-kurangnya 19 orang dan mencederakan lebih 50 yang lain.

Kumpulan itu juga telah mendakwa beberapa serangan di bandar Jalalabad, ibu kota wilayah Nangarhar timur dan sarang aktiviti IS-K. -AFP

See author's posts


Pengerusi PN Melaka hadapi saingan empat penjuru

MELAKA: Kerusi Dewan Un- dangan Negeri (DUN) Telok Mas menyaksikan Pengerusi Perikatan Nasional (PN) negeri Datuk Mohd Rafiq Naizamohideen, berhadapan pertan- dingan empat penjuru pada Pilihan Raya Negeri (PRN) Melaka, 20 November ini.

Mohd Rafiq akan ditentang calon Pakatan Harapan (PH) yang juga Setiausaha Amanah Melaka Datuk Ashraf Mukhlis Minghat, Datuk Abdul Razak Abdul Rahman (BN) dan Muhammad Ariff Adly Mohammad (Bebas).Pengumuman nama-nama calon bertanding di DUN Telok Mas pada PRN Melaka itu dibuat Pegawai Pengurus Pilihan Raya bagi DUN Telok Mas Dr. Mohd Azam Ahmad, di pusat penamaan calon di Kompleks Komuniti Desa (KKD) DUN Telok Mas selepas tempoh pencalonan tamat pada 10.00 pagi semalam.

Pada Pilihan Raya Umum Ke-14 lalu, kerusi DUN Telok Mas dimenangi Datuk Noor Effandi Ahmad (Bersatu) de- ngan majoriti 1,288 undi.Terdahulu proses pena-maan calon berjalan dengan Prosedur Operasi Standard (SOP) ketat, dengan melarang perhimpunan dan perarakan penyokong bagi mengurangkan risiko penularan Covid-19 dengan hanya calon, pen- cadang dan penyokong ca- lon dibenarkan masuk ke PPC, bagi mengemukakan kertas pencalonan.

SPR menetapkan tarikh mengundi PRN Melaka pada 20 November dan undi awal pada 16 November.-Bernama

See author's posts


‘Power Rangers’ turun mengundi

KOTA KINABALU: Tempoh dua jam terakhir sebelum pusat pengundian ditutup  pada 5.00 petang menyaksikan  pengundi Sabah  terus  komited menunaikan tanggungjawab  mereka untuk  memilih kerajaan negeri baharu.

Komitmen ini dapat dilihat melalui peratusan keluar mengundi yang terus meningkat dari semasa ke semasa sejak proses pengundian bermula  pada 7.30 pagi.

Data Suruhanjaya Pilihan Raya (SPR) menunjukkan 54 peratus pengundi telah mencalit dakwat hitam di jari mereka setakat 2.00 petang.

Pelbagai gelagat dan telatah pengundi dapat dilihat sepanjang proses pengundian.

Ini termasuk telatah seorang pengundi di SMK Tansau, kira-kira 13 kilometer dari sini yang mengenakan kostum adiwira ‘Power Rangers’ berwarna putih dilengkapi pedang mainan, menurut hantaran di Facebook Jabatan Penerangan Sabah.

Ada juga pengundi memakai mahkota dan pakaian tradisional suku kaum di Negeri di Bawah Bayu itu manakala satu lagi gambar yang tular memaparkan pengundi hadir dengan menaiki beca motosikal di Sekolah Kebangsaan (SK) Nongkolud, Tuaran.

Calon  Warisan di Dewan Undangan Negeri (DUN) Sindumin  Datuk Dr Yusof Yacob, yang juga Ketua Penerangan  parti itu, memilih untuk  memakai peralatan perlindungan peribadi (PPE) ketika mengundi di  Sipitang.

Memandangkan  pusat pengundian telah dibuka sejak 7.30 pagi, para petugas Kementerian Kesihatan yang memakai PPE  sentiasa membersihkan kotak  pengundian  untuk menjaga keselamatan dan kesihatan pengundi selain  mengekang penularan pandemik Covid-19.

Ketika  rakyat Sabah sibuk  memilih  kerajaan baharu pada PRN Ke-16, media dikejutkan dengan pengumuman  satu lagi kes positif  Covid-19 membabitkan calon Barisan Nasional (BN) bagi  kerusi DUN Pitas  iaitu  Sufian Abd  Karim.

Menerusinya hantaran di Facebooknya, Sufian mengesahkan  bahawa beliau positif Covid-19 dan meminta  individu yang pernah  bersama-sama dengannya  baru-baru ini mengambil langkah berjaga-jaga  selain  memohon maaf kepada  para pengundi, petugas, jentera, rakan  serta keluarga yang banyak membantu  ketika kempen.

Pesuruhjaya Polis Sabah Datuk Hazani Ghazali  pula memaklumkan  pihaknya telah mengusir lebih 100 individu  disyaki memiliki dua kerakyatan  yang dipercayai cuba balik dari negara jiran untuk mengundi melalui jalan tidak sah di perairan negara.

Sebanyak  2,540 saluran di 741 pusat  mengundi  dibuka  di semua 73 kerusi  DUN  dan proses pengundian yang melibatkan 1,088,711 daripada 1,103,646  pengundi biasa  dikendalikan 17,257 petugas pilihan raya  sehingga waktu mengundi tamat. – Bernama

See author's posts


Jangan anggap remeh soal disiplin

BINTANGOR: Tahniah buat warga pendidik SMK Bandar Bintangor kerana tidak putus-putus membuahkan pelbagai idea yang berimpak tinggi untuk memantapkan sekolah ini walaupun dalam keadaan norma baharu, kata Ahli Dewan Undangan Negeri (ADUN) N45 Repok, Dato’ Sri Huang Tiong Sii.

Katanya, dalam keadaan pandemik Covid-19, pelbagai usaha untuk memantapkan disiplin pelajar tidak boleh dipandang remeh.

“Saya percaya, pihak sekolah turut berusaha untuk mendidik para pelajar memahami dan membudayakan norma baharu.

“Dengan gagasan idea seperti Tahun Cakna Disiplin ini, kita dapat menangani masalah disiplin di kalangan pelajar secara lebih efisien dengan menekankan norma baharu,” katanya.

Beliau berkata demikian ketika berucap di Pelancaran Tahun Cakna Disiplin Volume III dan Penyampaian Watikah Lantikan Pengawas 2020/2021 anjuran Lembaga Pengurusan Sahsiah Pelajar Sekolah Menengah Kebangsaan (SMK) Bandar Bintangor, kelmarin.

Ujarnya, semua pihak perlu bertindak untuk menangani masalah disiplin dalam kalangan murid sekolah.

“Dalam konteks ini kita menyokong inisiatif pihak kementerian yang dilaporkan telah pun menubuhkan jawatankuasa bertindak khusus untuk sekolah bermasalah seperti ini dan pelbagai program akan diadakan sebagai langkah pencegahan.

“Jadi dalam hal ini perlu dipastikan jawatankuasa berkenaan dianggotai oleh semua pihak berkepentingan yang boleh sama-sama membantu menyelesaikan masalah ini dari peringkat akar umbi lagi.

“Langkah ini penting dan amat signifikan bagi menangani punca yang menyumbang kepada salah laku murid,” ujarnya.

Turut hadir ialah Pegawai Pendidikan Daerah Meradong, Ismail Abang Mahamud, Ketua Polis Daerah Meradong, DSP Sekam Anoi, YDP PIBG SMK Bandar Bintangor, Heiremi Jamuie dan Pengetua SMK Bandar Bintangor, Yakub Jai.

Oleh Earl Anek

See author's posts


Kembalikan hak Sarawak, Sabah

SIBU: Kuasa dan hak-hak Sarawak dan Sabah harus dikembalikan sejajar dengan asas-asas pembentukan negara, tegas Ketua Menteri Datuk Patinggi Abang Johari Tun Openg.

Dari perspektif Sarawak, beliau berkata, negara ini harus berbalik kepada asas penubuhan Malaysia seperti yang termaktub dalam Perlembangaan Persekutuan, Perjanjian Malaysia 1963 dan Laporan IGC.

“Saya yakin bahawa pengiktirafan terhadap asas ini akan memperkukuhkan lagi semangat kenegaraan kesemua bahagian negara ini terhadap Malaysia, bukan sebaliknya.

“Percayalah, melabelkan, khususnya Sarawak sebagai parokial atau kedaerahan tidak akan membantu penyatuan negara.

“Sarawak dan Sabah pasti hanya mahu kuasa-kuasa yang terhakis, secara sengaja atau tidak sengaja, dikembalikan. Itu sahaja, nothing more and nothing less,” katanya ketika berucap pada sambutan Hari Malaysia 2020 di Stadium Tertutup Sibu, semalam.

Abang Johari mengucap terima kasih kepada persetujuan Kerajaan Persekutuan dan Kerajaan Negeri dalam beberapa perkara untuk mengembalikan hak-hak dan kuasa Sarawak dan Sabah pada masa ini.

Beliau juga merakam ucapan penghargaan kepada Kerajaan Persekutuan pimpinan Perdana Menteri, Tan Sri Muhyiddin Yassin yang memahami aspirasi rakyat Sarawak untuk menggunakan hasil buminya bagi tujuan melaksanakan pelbagai program pembangunan di negeri ini.

“Petronas telah memberi komitmen untuk menjelaskan SST 5 peratus kepada Kerajaan Sarawak dan mengiktiraf hak Sarawak bagi mengenakan cukai jualan seperti yang termaktub dalam Perlembagaan dan berdasarkan Oil and Mining Ordinance, 1958.

“Dari aspek komersil, terutamanya untuk membangunkan industri petrokimia di Sarawak, Kerajaan Sarawak mengambil sikap ‘win-win’ kerana konfrontasi yang berterusan akan membawa kerugian kepada semua,” ujarnya.

Sementara itu, menurut Abang Johari, tempoh masa 1963 hingga 1970 adalah era yang amat mencabar bagi negeri ini kerana berhadapan dengan konfrontasi Indonesia dan ancaman komunis.

“Bantuan Kerajaan Persekutuan dan sahabat dalam Komanwel dari segi keselamatan telah memastikan semua cabaran ini dapat diatasi dengan jayanya.

“Selepas 1970, dengan sebuah kerajaan campuran yang terbentuk melibatkan kaum Bumiputera dan kaum Cina, Sarawak beransur-ansur beralih ke era yang lebih stabil dan mampu memberi tumpuan kepada usaha pembangunan.

“Tidak dapat dinafikan banyak yang sudah dicapai oleh Sarawak sebagai sebahagian daripada Malaysia dalam tempoh masa 57 tahun.

“Namun, tidak dapat dinafikan juga bahawa Sarawak belum lagi mampu mengejar pembangunan khususnya di Semenanjung Malaysia.

“Apa yang penting bagi Sarawak ialah negeri ini harus terus mengorak langkah untuk meletakkan negeri ini di persada pembangunan yang lebih intensif agar mampu menjadi sebuah negeri yang maju menjelang 2030,” ujarnya.

Abang Johari juga berkata, perubahan yang berlaku pada 2018 selepas PRU14 apabila berlaku pertukaran kerajaan di peringkat persekutuan, adalah suatu “turning point” yang membawa impak amat mendalam kepada iklim sosiopolitik negara.

Jelasnya, situasi ini harus dilihat dalam perspektif yang positif kepada usaha berterusan untuk memperkasakan pembangunan negara ini.

“Syukur Alhamdullilah, Sarawak sebagai sebuah entiti politik telah memainkan peranan yang penting untuk memastikan negara ini mampu distabilkan semula dan terbentuknya sebuah kerajaan pimpinan Perdana Menteri Tan Sri Muhyiddin Yassin yang terus menggalas tanggungjawab untuk mentadbir negara dengan berkesan.

“Atas kehendak ini, kerajaan Gabungan Parti Sarawak (GPS) telah memutuskan untuk memberi sokongan kepada Tan Sri Perdana Menteri kerana Sarawak tidak ingin melihat Malaysia terjejas dalam keadaan tidak menentu,” ujarnya.

Sementara itu, sambutan Hari Malaysia 2020 telah dirasmikan oleh Yang di-Pertua Negeri, Tun Pehin Sri Abdul Taib Mahmud.

Turut hadir, Perdana Menteri Tan Sri Muhyiddin Yassin dan wakil Kerajaan Sabah, Menteri Komunikasi dan Multimedia Malaysia (KKMM) Dato’ Saifuddin Abdullah merangkap pengerusi penganjur Hari Malaysia 2020, Menteri Utiliti, Dato Sri Dr. Stephen Rundi Utom merangkap pengerusi penganjur bersama Hari Malaysia 2020 dan tetamu kehormat yang lain.

Oleh Nurzilla Mohamad/Akun Giman/Earl Anek

See author's posts


Polis rampas dadah bernilai RM1.04 juta

KETUA Polis Johor Datuk Kamarul Mamat (kanan) menunjukkan rampasan mesin bitcoin ketika sidang media di Ibu Pejabat Polis Kontinjen Johor, semalam. Tujuh ditahan bersama rampasan dadah ecstacy, magic mushroom bernilai RM1.04 juta di Johor Bahru Sabtu lepas. • Foto BERNAMA

JOHOR BAHRU: Polis menum- paskan satu sindiket mengedar dadah menggunakan perkhidmatan kiriman cepat selepas memberkas tujuh individu dan merampas sejumlah dadah bernilai RM1.04 juta, Sabtu lepas.

Ketua Polis Johor Datuk Kamarul Zaman Mamat berkata lima lelaki tempatan dan dua wanita warga asing berusia 22 hingga 56 tahun itu ditahan dalam tujuh serbuan di sekitar sini bermula 3.00 petang hingga 11.00 malam.

Beliau berkata pihaknya me- rampas 3.02 kilogram (kg) serbuk ekstasi bernilai RM151,050 dan 17.70 kg magic mushroom bernilai RM885,100 serta wang tunai berjumlah RM21,850 di samping menyita tiga kereta bernilai RM113,800.

“Modus operandi sindiket yang telah beroperasi sejak November 2021 itu adalah dengan menghantar dadah menggunakan perkhidmatan kiriman cepat untuk pasaran Semenanjung, Sabah dan Sarawak,” katanya dalam satu sidang media di sini, semalam.

Beliau berkata, dua daripada mereka yang ditahan didapati positif dadah dan lima suspek mempunyai rekod lampau berkaitan dadah serta jenayah.

Katanya, kesemua individu itu direman hingga 12 Februari ini untuk siasatan lanjut mengikut Seksyen 39B Akta Dadah Berbahaya 1952.

Sementara itu Kamarul Zaman berkata satu sindiket pe- merasan melibatkan ugutan dan penyebaran video bogel berjaya ditumpaskan pihaknya, susulan penahanan tujuh individu me- nerusi ‘Op Bugil’ pada 16 Januari lepas.

Beliau berkata empat lelaki dan tiga wanita, berusia 25 hingga 54 tahun, ditangkap dalam enam serbuan berasingan di Pulau Pinang, Kuala Lumpur, Selangor dan Johor.

Katanya sindiket itu memperdaya mangsa, kebanyakannya lelaki berusia 20an hingga 40an, untuk melakukan panggilan video sambil berbogel dan membuat aksi lucah menerusi aplikasi MiChat, WeChat dan Whatsapp.

“Sindiket berkenaan kemudiannya akan menggunakan rakaman itu untuk mengugut mangsa dan jika mangsa tidak bayar, rakaman itu akan ditularkan di media sosial,” katanya.

Kamarul Zaman berkata hasil tangkapan itu pihaknya berjaya menyelesaikan 25 kes berkaitan jenayah ugut mengikut Seksyen 384 Kanun Keseksaan.

Sementara itu katanya 368 aduan berkaitan ugutan penyebaran video bogel membabitkan anggaran kerugian RM485,013, direkodkan sejak Januari 2021 sehingga kini. – Bernama

See author's posts


MOF beri jaminan keadaan pasaran kondusif

KUALA LUMPUR: Kerajaan dan agensi-agensi berkaitan akan memudahcara dan memastikan keadaan pasaran kekal kondusif dan teratur susulan pelaksanaan semula pelbagai bentuk Perintah Kawalan Pergerakan (PKP) bagi membendung pandemik Covid-19, kata Menteri Kewangan Tengku Datuk Seri Zafrul Tengku Abdul Aziz (gambar).

Pelbagai sektor ekonomi dan ekosistem kewangan tetap dibuka dan bekalan barangan penting adalah mencukupi apabila sektor pembuatan dan perkhidmatan utama serta rantaian bekalannya dibenarkan beroperasi mengikut prosedur standard operasi (SOP) yang ditetapkan, katanya semasa membentangkan Laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-36, semalam.

Mengenai Pembiayaan Perusahaan Kecil dan Sederhana (PKS) Pelan Jana Semula Ekonomi Negara (PENJANA) sebanyak RM2 bilion, Tengku Zafrul berkata, sebanyak 5,976 permohonan telah diluluskan dengan jumlah nilai pinjaman sebanyak RM1.149 bilion berbanding 5,764 permohonan dengan jumlah nilai pinjaman RM1.122 bilion pada minggu sebelumnya.

Bagi Pembiayaan Sektor Pelancongan PENJANA setakat 1 Januari 2020, terdapat 566 permohonan bagi pembiayaan ini dan daripada jumlah itu sebanyak 272 permohonan telah diluluskan dengan jumlah pembiayaan RM54.8 juta berbanding 261 permohonan dengan nilai RM52.8 juta pada minggu sebelumnya.

“Mengenai Skim Pemulihan Perniagaan TEKUN (TBRS), juga khas untuk PKS Mikro, setakat 1 Januari sebanyak RM99.9 juta telah disalurkan di bawah skim ini dan memanfaatkan 14,946 PKS Mikro berbanding RM99.4 juta bagi 14,893 PKS Mikro pada minggu sebelumnya,” katanya.

Bagi Pembiayaan Mikro Kredit PENJANA di bawah Bank Simpanan Nasional (BSN) sebanyak RM307.2 juta telah disalurkan bagi memanfaatkan 8,936 PKS Mikro termasuk dalam bidang peruncitan dan perkhidmatan berbanding RM282.8 juta bagi 8,158 PKS mikro pada minggu sebelumnya.

Mengenai Bumiputera Relief Financing (BRF) yang telah diperkenalkan oleh Perbadanan Usahawan Nasional Bhd (PUNB), bantuan dana khas RM200 juta ini disalurkan kepada 356 PKS melibatkan jumlah RM94.2 juta berbanding 322 PKS dengan jumlah RM82.8 juta pada minggu sebelumnya.

Tengku Zafrul juga berkata mengenai pengecualian 100 peratus duti eksport kepada sektor komoditi yang juga merangkumi industri berasaskan minyak sawit bagi merangsang pertumbuhan sektor komoditi dan nilai eksport negara, setakat 1 Januari, nilai pengecualian duti eksport yang berjaya dimanfaatkan ialah sebanyak RM593.9 juta berbanding RM426.9 juta pada minggu sebelumnya.

Manakala pelepasan cukai jualan 100 peratus bagi kereta pemasangan tempatan (CKD) dan pengurangan 50 peratus bagi model import sepenuhnya (CBU), setakat 1 Januari, nilai pelepasan cukai jualan yang telah dimanfaatkan adalah berjumlah RM201.5 juta berbanding RM197.6 juta pada minggu sebelumnya.

Tengku Zafrul juga menjelaskan Kementerian Kewangan (MOF) kini sedang sibuk memulakan pelaksanaan langkah-langkah Belanjawan 2021.

“MOF sendiri akan memantau pelaksanaan 76 inisiatif. Seperti pakej-pakej rangsangan ekonomi tahun lepas, status pelaksanaan inisiatif-inisiatif ini juga akan dikongsi dengan orang ramai.

“Sehubungan itu, dengan pelaksanaan pelbagai jenis PKP di seluruh negara, Kementerian Kewangan juga sedang mengkaji dan membincangkan penambahbaikan yang sesuai kepada langkah-langkah Belanjawan 2021 bagi memastikan kesejahteraan rakyat dan kelangsungan perniagaan,” katanya.- Bernama

See author's posts


Pengeluar buah Tin segar, produk buah Tin berkualiti

SIMON Ling Yu Kiong dan Kenneth Lau Si Loong menunjukkan produk buah Tin keluaran Ta Ann Agro Sdn. Bhd.

Buah Tin bukan sahaja enak dimakan segar tetapi ia juga sesuai untuk diolah menjadi makanan lain seperti jem, snek buah Tin kering dan minuman enzim.

Inilah yang diusahakan oleh Ta Ann Agro Sdn, Bhd, pengeluar buah Tin berkualiti dan terbesar di Sarawak yang beroperasi Jalan … Sibu.

Pengurus Besar Kanan Ta Ann Agro Sdn Bhd,  Simon Ling Yu Kiong berkata, untuk buah Tin segar,  pihaknya menjual buah berkenaan secara pek dengan setiap pek mengandungi empat biji buah Tin segar yang boleh didapati di dalam tiga pilihan kategori berat iaitu 160 gram, medium (240 gram) dan premium (340 gram).

“Buah Tin segar ini seelok-eloknya disimpan dalam peti sejuk dan jangka hayat yang dicadangkan ialah tiga hingga empat hari,” kata beliau.

Syarikat berkenaan juga menawarkan buah Tin kering dengan berat seberat 700 gram sepaket.

“Buah Tin kering ini sesuai simpan di tempat yang sejuk dan kering, dengan jangka hayat yang dicadangkan satu tahun (dimakan dalam masa tiga minggu dibuka),” ujarnya.

Sementara itu, minuman enzim buah Tin pula boleh didapati di dalam tiga pilihan iaitu  150 ml, 300 ml dan 500 ml.

“Minuman ini perlu disimpan di dalam peti sejuk (suhu terbaik:1-5 darjah selsius). Jangka hayat yang dicadangkan adalah satu tahun (diminum dalam tiga hari selepas dibuka),” tambahnya.

Syarikat itu juga mengeluarkan jem buah tin  berperisa asli dan kayu manis dengan setiap botol jem adalah seberat 125 gram

“Jem ini sesuai di simpan dalam peti sejuk (suhu terbaik:1-5 darjah selsius). Jangka hayat dicadangkan satu tahun (diminum dalam tiga minggu selepas dibuka),” jelasnya.

Katanya, setakat ini produk-produk tersebut boleh didapati di premis One Cent Café di  Sibu dan Kuching. Produk bermutu tinggi itu juga boleh didapati melalui pengedar di Kuching, Ivy Ngo Muk Lan di talian 019-8593989 dan Cik Lim (…) di Sibu.

Selain itu katanya, pada waktu bermusim seperti Festival Kuih Bulan, pihaknya juga mengeluarkan kuih bulan daripada buah Tin dan biskut buah Tin.

“Pihak restoren juga ada menggunakan produk buah tin kami untuk membuat manisan dan pizza,” ujarnya.

Menurutnya, selain rasanya sedap, buah Tin juga antara ‘superfruit’ yang sesuai dinikmati setiap hari kerana kaya dengan khasiat dan vitamin.

“Buah Tin amat baik untuk kesihatan manusia, makin banyak makan buah Tin, makin baik untuk kesihatan. Bagi masyarakat Cina, buah Tin ini adalah untuk umur panjang,” ujar beliau.

Beliau berkata, tanaman pokok buah Tin di ladang mereka adalah bermutu tinggi dan bebas daripada racun serangga.

“Oleh itu, semua buah Tin yang telah dipetik hanya cuci sahaja dan boleh makan, tidak perlu ragu-ragu,” katanya.

Turut hadir ialah Penolong Pengurus Operasi, Kenneth Lau Si Loong.

Oleh AKUN GIMAN

See author's posts


Hutang industri penerbangan mampu meningkat

KUALA LUMPUR: Hutang industri penerbangan boleh meningkat kepada AS$550 bilion (AS$1 = RM4.36) menjelang akhir tahun, kenaikan 28 peratus atau AS$120 bilion lebih tinggi berbanding jumlah dicatatkan pada awal tahun, menurut Persatuan Pengangkutan Udara Antarabangsa (IATA).

Ia berkata, secara keseluruhan, kerajaan telah memberikan komitmen kewangan sebanyak AS$123 bilion untuk membantu syarikat penerbangan bertahan akibat krisis penularan Covid-19.

“Daripada jumlah itu, AS$67 bilion perlu dibayar balik. Sebahagian besar baki itu terdiri daripada subsidi upah (AS$34.8 bilion), pembiayaan ekuiti (AS$11.5 bilion), dan pengecualian cukai atau subsidi (AS$9.7 bilion).

“Ini sangat penting bagi syarikat penerbangan yang dijangka akan menggunakan wang tunai kira-kira AS$60 bilion pada suku kedua 2020 sahaja,” katanya dalam satu kenyataan semalam.

Ketua Pengarah dan Ketua Pegawai Eksekutif IATA, Alexandre de Juniac berkata, bantuan yang dihulurkan oleh kerajaan telah membantu memastikan industri ini tetap bertahan, tetapi lebih dari separuh bantuan yang diberikan kerajaan menghasilkan liabiliti baharu.

“Kurang daripada 10 peratus akan menambah ekuiti syarikat penerbangan. Ini mengubah landskap kewangan industri penerbangan sepenuhnya,” katanya.

Menurut de Juniac, melunaskan hutang yang ditanggung oleh kerajaan dan pemberi pinjaman persendirian bererti krisis itu akan berlanjutan lebih lama daripada masa yang diperlukan untuk permintaan penumpang kembali pulih.

“Masa depan yang sukar berada di hadapan kita. Mencegah Covid-19 dan bertahan daripada kejutan kewangan hanyalah rintangan pertama. Langkah kawalan pasca wabak itu akan melibatkan kos operasi yang lebih tinggi.

“Dan pelaburan diperlukan untuk memenuhi sasaran persekitaran kita. Selain itu, syarikat penerbangan perlu membayar hutang yang besar akibat daripada bantuan kewangan. Setelah bertahan daripada krisis itu, pemulihan kewangan akan menjadi cabaran seterusnya bagi kebanyakan syarikat penerbangan,” katanya.

Bagaimanapun, IATA berkata kebanyakan syarikat penerbangan masih memerlukan bantuan kewangan, bantuan kerajaan dapat mempengaruhi kepantasan dan kekukuhan pemulihan industri tersebut.

Sehubungan itu, ia meminta kerajaan yang masih mempertimbangkan untuk pemberian bantuan kewangan untuk menumpukan perhatian kepada langkah-langkah bagi membantu syarikat penerbangan meningkatkan pembiayaan ekuiti.

– Bernama

See author's posts


Struktur terbakar perlu dibaik pulih

SERIAN: Struktur bangunan Masjid Darul Salihin di daerah Serian yang rosak akibat insiden kebakaran Isnin perlu dipulihkan dengan segera bagi membolehkan penduduk di Kampung Sungai Menaul menjalani ibadah.

Ahli Parlimen Kota Samarahan, Rubiah Haji Wang berkata, Masjid tersebut dilaporkan mengalami kebakaran pada sekitar jam 3.00 pagi, 3 Januari lalu.

Katanya, kebakaran berjaya dipadamkan oleh penduduk kampung sebelum merebak ke bahagian-bahagian lain di dalam bangunan masjid berkenaan.

“Kita menerima makluman mengenai kebakaran masjid tersebut semalam dan telah meminta agensi-agensi berkaitan, termasuklah Jabatan Bomba dan Penyelamat, Pejabat Agama Islam Bahagian Serian dan Jabatan Kerja Raya untuk mencari jalan penyelesaian bagi memulihkan struktur bangunan yang telah rosak akibat insiden itu.

“Pihak kita akan mengambil perhatian mengenai perkara itu dengan lebih rapat serta memastikan jalan penyelesaian untuk membaik pulih keadaan bangunan masjid berkenaan dapat dilaksanakan dengan sebaiknya,” katanya.

Sementara itu, Ngaliman Darsono pula menyatakan bahwa kebakaran tersebut hanya disedari apabila penduduk mendapati bahagian hadapan masjid telah pun terbakar.

“Keadaan api marak dan punca kebakaran masih lagi dalam siasatan oleh pihak bomba.

“Buat masa ini, penduduk di kampung ini akan melakukan ibadah di dewan berhampiran masjid tersebut sehingga bangunan masjid berkenaan berjaya dibaik pulih sepenuhnya,” katanya.

Oleh JEAKQLEYN YACHO

See author's posts


Kante jauhkan diri dari Chelsea

LIGA PERDANA INGGERIS

N’GOLO Kante telah dibenarkan untuk menjauhkan diri daripada kembali menjalani latihan bersama Chelsea kerana ketakutan Covid-19.

Pemenang Piala Dunia dari Perancis itu bergabung dengan skuad Frank Lampard pada hari Rabu ketika Chelsea kembali menjalani latihan berikutan keputusan Liga Perdana Inggeris untuk membenarkan sesi secara penjarakkan sosial.

Tetapi pemain berusia 29 tahun itu terlepas latihan kumpulan kecil pada Khamis dengan restu pengurus Chelsea, Frank Lampard, yang dilaporkan telah membenarkannya berlatih di rumah dengan cuti penuh belas kasihan.

Kante, yang diuji negatif terhadap virus dalam pemeriksaan pertama minggu ini, dikatakan tidak yakin bahawa selamat untuk berlatih bersama rakan sepasukannya sementara wabak itu masih belum dapat diatasi di Britain.

Kumpulan minoriti kulit hitam dan etnik kecil berisiko lebih tinggi terkena penyakit serius jika mereka dijangkiti virus, menurut Pejabat Statistik Nasional.

Pemain tengah Kante difahamkan kebanyakan tinggal di dalam rumah dengan salah seorang saudaranya sejak penggantungan musim Liga Perdana pada 13 Mac.

Bekas bintang Leicester itu mengalami ketakutan kesihatan ketika jatuh di tempat latihan Chelsea dua tahun lalu.

Ujian tidak menunjukkan kebimbangan hati tetapi dia akan terlepas perlawanan seterusnya Chelsea sebagai langkah berjaga-jaga.

Abang Kante, Niamh meninggal dunia akibat serangan jantung sejurus sebelum Piala Dunia 2018.

Keputusan Kante untuk tinggal di rumah datang setelah kapten Watford, Troy Deeney memilih untuk tidak menyertai pasukan untuk latihan semula. Anak kecil Deeney mengalami kesukaran bernafas dan dia tidak mahu membahayakan keluarganya. – AFP

See author's posts


Extrameal Bintulu bantu pesakit kanser

BINTULU: ‘Berat mata memandang, berat lagi bahu yang memikul’… Itu yang dapat disimpulkan terhadap seorang pesakit kanser yang kehilangan pekerjaan sejak lapan bulan lalu.

Nasib Buludi Chili, 40, itu umpama sudah jatuh ditimpa tangga kerana sukar untuk kembali bekerja sebagai pemandu lori berikutan menderita akibat kanser limfoma.

Beliau yang mempunyai seorang isteri serta empat anak yang berusia 2 hingga 13 tahun itu, kini sedang terlantar di kediaman mereka di Rumah Lani, KM 22 Jalan Semarakan Sekabai dekat Sebauh itu memohon bantuan orang ramai bagi membantu beban kewangan yang dihadapi keluarga Buludi.

Justeru, atas dasar keperihatinan dan kemanusiaan, Extrameal Bintulu tampil bagi melihat keadaan Buludi selepas mendapat mesej daripada beliau melalui laman sosial, Facebook baru-baru ini.

Pengasas Extrameal Bintulu, Francis Ngu Hown Hua berkata, beliau begitu bersimpati terhadap nasib yang menimpa keluarga tersebut apabila kini sedang menghadapi beban kewangan apabila tidak mempunyai pekerjaan sejak Februari tahun ini akibat penyakit yang dihadapinya.

“Bukan itu sahaja, bil elektrik, air, bayaran pinjaman motosikal serta pinjaman lain tertunggak selama lima bulan sebelum menjalani pembedahan yang dijalankan pada Mei lalu.

“Lebih malang, apabila beliau (Buludi) memerlukan perbelanjaan sebanyak RM50 sebagai tambang perjalanan beliau ke Hospital Bintulu bagi menjalani rawatan susulan,” katanya sambil menambah isterinya tidak mempunyai pekerjaan bagi menjaga suami serta anaknya.

Francis berkata, beliau turut menyarankan Buludi untuk mendapatkan bantuan sewajarnya daripada Jabatan Kebajikan Masyarakat (JKM) Bintulu serta Pertubuhan Keselamatan Sosial (PERKESO) bagi menampung beban yamg dihadapi keluarga itu.

“Mereka (Buludi) ada berusaha untuk mendapatkan bantuan daripada JKM Bintulu dan PERKESO, namun mereka tidak tahu cara untuk berurusan dengan agensi itu, lebih-lebih lagi mereka mengalami kesulitan pengangkutan.

“Lebih malang juga, kawasan rumah panjang yang mereka didiami itu tidak mendapat liputan rangkaian telefon,” jelasnya.

Francis Ngu berkata, pihaknya akan cuba membantu keluarga itu dan berharap agensi seperti JKM dan PERKESO akan meluluskan permohonan bantuan kepada keluarga itu.

“Pihak kami telah menghubungi dan berjumpa dengan kedua-dua agensi kerajaan itu dan berharap permohonan bantuan keluarga itu akan diluluskan dengan kadar segera,” ujar Francis Ngu.

Beliau menambah dengan kesusahan dan kesempitan hidup yang dihadapi keluarga itu, berita mengenai mereka telah tular di Facebook, baru-baru ini.

“Selepas berita keluarga itu tular di Facebook, ramai individu, persatuan, kelab dan netizen lain yang berhasrat ingin membantu keluarga itu dengan pelbagai sumbangan yang ingin mereka sampaikan kepada keluarga Buludi.

“Syukur, nasib keluarga itu terus mendapat perhatian dan kami (Extrameal Bintulu) tidak ketinggalan membantu keluarga terbabit dengan menyampaikan bantuan makanan dan wang tunai ke kediaman mereka,” katanya.

Kata Francis Ngu, mereka yang ingin memberi bantuan bagi meringankan beban keluarga Buludi, diminta untuk menghubungi ditalian 013-6235218 (Buludi Chili) atau 013-2700336 (isteri Buludi).

Oleh Adi Safarman

See author's posts


MBKS ambil tindakan segera

KUCHING: Majlis Bandaraya Kuching Selatan (MBKS) mengambil tindakan segera mengenai aduan orang ramai tentang keadaan jalan di Persimpangan Jalan Tun Razak-Jalan Foochow.

MBKS telah membawa masalah tersebut kepada ke Jabatan Kerja Raya (JKR) Sarawak dalam masa terdekat.

Datuk Bandar MBKS Dato Wee Hong Seng bersama para kounselornya Goh Tze Hui, Kho Teck Wan dan Chai Ju Loon serta Penghulu Tan Tuan Woo telah mengadakan lawatan dan memeriksa keadaan jalan di persimpangan tersebut petang semalam.

Menurut Wee, JKR Sarawak sedang menunggu laporan pembetulan kontraktor sebelum menyusun rancangan pemulihan.

“Keadaan jalan yang bergelombang itu sudah ada di sana selama setahun dan perlu diselesaikan secepat mungkin.

“Ia menjadi salah satu perhatian utama kita di pihak MBKS dan kita akan terus memantau perkembagan lanjut mengenai perkembangan semasa jalan tersebut melalui JKR, dan kemudian memberi maklum balas kepada masyarakat umum,” jelasnya.

Sementara itu, Goh  Tze Hui menjelaskan bahawa bahagian jalan itu diturap dengan simen untuk mengelakkan kawasan itu tenggelam.

Walau bagaimanapun, menurutnya mungkin terdapat beberapa kecuaian dalam proses pembinaan jalan raya, sehingga permukaan jalan tidak rata.

Oleh Zarina Abdullah

See author's posts


Kuching City berdepan tugas getir

SKUAD Kuching City FC bakal menghadapi satu lagi tugas berat untuk memastikan tiga mata dalam genggaman apabila menentang Perak FC II di Stadium Perak Ipoh malam ini.

Walaupun gagal meraih sebarang mata ketika aksi menentang Kelantan United FC di Kuala Lumpur Sabtu lalu, prestasi merudum sejak akhir-akhir ini dilihat menyukarkan peluang mereka.

Kuching City amat memerlukan kemenangan untuk memulihkan reputasi, sekali gus memperbaiki kedudukan mereka yang kini berada ditangga kedua tercorot Liga Premier.

Berdasarkan kedudukan terkini, Kuching City yang kini memungut tujuh mata masih berpeluang untuk berada di tangga kelapan liga, tempat yang selamat untuk terus kekal dalam Liga Premier Ini kerana mereka hanya dipisahkan dua mata dengan Perak FC II yang berada ditangga kelapan, dan beza satu mata dengan PDRM FC ditangga kesembilan, manakala Skuad Projek FAM-MSN terus kekal berada dikedudukan tercorot liga.

Kuching City kalah empat kali, seri empat kali dan hanya sekali menang setelah melalui sembilan perlawanan.

Sabtu lalu, kekalahan Kuching City kepada Kelantan United FC menyaksikan Ketua jurulatih, Irfan Bakti Abu Salim semakin resah dengan prestasi pasukannya.

Ketua jurulatih berpengalaman itu jelas mahukan perubahan dari segi pemain setelah pasukan bimbingannya sekali lagi gagal menterjemahkan peluang yang terhidang, sekaligus menyaksikan gagal memungut mata penuh.

Irfan dalam satu sidang media selepas perlawanan Sabtu lalu juga menyatakan bahawa pemain asing pasukan beliau tidak memberi impak yang dikehendaki pada malam perlawanan tersebut.

Beliau menjelaskan bahawa beliau tidak mengharapkan pemain import semata-mata, namun pemain import perlu memberi impak apabila diturunkan.

Sambil memberi bayangan kemungkinan banyak pemain import akan diganti pada pintu perpindahan kelak jika mereka terus gagal mempamerkan aksi yang diharapkan.

Bukan satu tugas yang mudah kepada Irfan Bakti untuk menggembalikan keyakinan anak-anak didiknya supaya terus fokus dalam mengharungi setiap perlawanan.

Melalui kemenangan sahaja dapat meningkatkan kembali keyakinan pemain-pemain Kuching City selain penyokong-penyokong The City Boys.

Persoalannya, mampukah anak didik Irfan Bakti meraih tiga mata penuh apabila berkunjung ke Stadium Perak Ipoh malam ini menentang Perak FC II, sekaligus mengubah kedudukan terbaik mereka di Liga Premier 2021.

Oleh ADI SAFARMAN

See author's posts


Operasi samseng jalanan di Sibu

SIBU: Dua lelaki tempatan berusia 16 dan 27 tahun ditahan dalam Operasi Samseng Jalanan di Jalan Awang Ramli Amit dan Dataran Sibu, malam tadi.

Ketua Polis Daerah Sibu, ACP Zulkipli Suhaili berkata, siasatan telah dijalankan di bawah Seksyen 42(1) Akta Pengangkutan Jalan 1987 iaitu memandu secara melulu dan berbahaya.

“Operasi dari jam 9 malam hingga jam 2 pagi itu dijalankan oleh sepasukan polis dari Bahagian Siasatan Dan Penguatkuasaan Trafik Ibu Pejabat Polis Daerah (IPD) Sibu,” katanya dalam kenyataan hari ini.

Zulkipli berkata dalam operasi itu pelbagai kesalahan dan tindakan saman diambil, antaranya kesalahan tiada lesen memandu, ubahsuai ekzos, plat nombor, tiada cermin sisi, tidak dilindungi insurans dan aksesori tidak sempurna.

“Pihak polis menasihatkan orang awam supaya mematuhi undang-undang jalan raya. Ibu bapa juga disaran supaya memantau dan peka dengan aktiviti anak mereka agar tidak terlibat dalam kegiatan yang menyalahi undang-undang,” katanya.

Oleh AKUN GIMAN

See author's posts